سەلاح حسێن ئەفەندی: بۆچی نەوت و گاز بوونەتە بەڵا بۆ خەڵک؟ بۆچی نەبوونەتە یاریدەدەرێک بۆ گەشەکردنی ئابووری و خۆشگوزاری؟ – WTARIKURD\nسەلاح حسێن ئەفەندی: بۆچی نەوت و گاز بوونەتە بەڵا بۆ خەڵک؟ بۆچی نەبوونەتە یاریدەدەرێک بۆ گەشەکردنی ئابووری و خۆشگوزاری؟\nسەلاح حسێن ئەفەندی: نەوت و گاز.\nبۆچی نەوت و گاز بوونەتە بەڵا بۆ خەڵک؟ بۆچی نەبوونەتە یاریدەدەرێک بۆ گەشەکردنی ئابووری و خۆشگوزاری؟\nمشتومڕێکی زۆر لەسەر بڕیاری دادگای فیدرالی عێراق هەیە، لەسەر ئەوەی کێ دەبێ مافی ئەوەی هەبێت نەوتی هەرێم دەرهێنی، ڕەوانەیکات و بیفرۆشێت؟ حکومەتی عێراق یان حکومەتی هەرێمی کوردستان؟ بەڵام کەم باسی ئەوەدەکرێت کە ئەزموونی پێشتر لەم بوارەدا چۆن بووە و چی کاردانەوەیەکی بە سەر کۆمەڵگەدا هەبووە؟ چی سوودێکی بۆ گەشەکردنی وڵاتەکە و خۆشگوزەرانی خەڵکەکەی هەبووە؟ کێ بوون ئەوانەی مامەڵەیان لەگەڵ کردووە و سودەکەی بۆ کێ گەڕاوەتەوە؟ ئایا جیاوازییەکی ئەوتۆ هەیە لە نێوان چۆنیەتی مامەڵکردنی ناوەند و هەرێم لەو بوارەدا؟.\nهەر لە کۆنەوە، لە عێراقدا ڕیژەی هەرە زۆری نەوت دەرهێنراوە و فرۆشراوە بەدەرەوە. وڵاتە پیشەسازیە بەهێزەکان، کڕیویانە و وەک سەرچاوەی وزە، بە شێوەیەکی سەرەکی، لە بواری پیشەسازیدا بەکاریان هێناوە. عێراق ئەو داهاتەی کە لەفرۆشتنی نەوت بۆی گەراوەتەوە، هەمیسانەوە بەکاریهێناوە بۆ هاوردەکردنی کەلوپەلی پیشەسازی ئەو وڵاتانە. بەو شێوەیە عێراق لە دوو لاوە زەرەری کردووە، ئەوان لە دوو لاوە قانجازین کردووە. بەهۆی ئەمانەوە، وڵاتەکە و بژێوی هاوڵاتەکانی و چارەنووسیان هەمیشە لە ژێر رەحمەتی هێزی دەرەکیدا بووە.\nلە دوای شەری یەکەمی جیهانەوە، بە شێوەیەکی سەرەکی ئینگلتەرا و کومپانیەکانی مامەڵەیان بە نەوتی عێراقەوە کرد. وەکو وڵاتێکی کۆلونیست، بەنرخێکی زۆر هەرزان ئەو سەروەتەیان بردووەو ریژەیەکی زۆر کەمی داهاتەکەی گەڕاوەتەوە بۆ وڵاتەکە. لە سەردەمی پاشاگەریدا هەتا ساڵی 1958، ڕیژەی ئەو داهاتە چکێک زیادی کرد، بەڵام هێشتا ئەو داهاتە زۆر کەم بوو، کاریگەری گەورەی لەسەر ئابووری وڵاتەکە سنوردار بوو، بە ڕادەیەک کە لەو ساڵەدا، کەمتر لە 10% کۆی داهاتی نیشتمانی وڵاتەکە بووە. لەبەر ئەوەی زۆرینەی دانیشتوانی وڵاتەکە لە لادێدا دەژیان و بژێوی ژیانی خۆیان بە بەرهەمهێنانی کشتوکاڵ و مەڕوماڵاتەوە دابین دەکرد، داهاتی نەوت و نرخەکەی و بەرز و نزمی داواکاری بازاری جیهان لەسەری، هێندە کاریگەری لەسەریان نەبوو، هەروەها ئاستی خزمەتگوزای لە ناویاندا زۆر نزم بوو، نمونەی بوونی کارەبا و ئاو و قوتابخانە و نەخۆشخانە… بەوەش مەسرەفی ئەو بوارانە نەبووتە بار بەسەر بوجەی دەوڵەتەوە. هەر بەهۆی ئەو فاکتەرانەوە، لەو سەردەمەدا، داهاتی نەوت ڕێژەیەکی زۆر کەمی لە بونیادنانی بنەمای ئابووری وڵاتەکەدا بەکارهێنراوە.\nگۆڕانکاری گەورە، لە حەفتاکانی سەردەمی حیزبی بەعسدا ڕوویدا. لەو ساڵانەدا، دەستەڵات سامان و فرۆشتنی نەوتی بە نیشتیمانی کرد(تأمیم النفط). مۆنۆپۆڵی کومپانیەکانی نەهێشت و گرێبەستەکانیانی هەڵوەشاندنەوە، بڕیار لەسەر دەرهێنان و فرۆشتن کەوتە دەست خۆیانەوە. بە بەهێزبوونی ڕێکخراوی ئۆپیک، نرخی نەوت لە جیهاندا بەرزبۆوە، سەرەڕای ئەوە، دەستەڵات قەبارەی دەرهێنان و فرۆشتنی نەوتی بە چەند قاتێک زیاد کرد. هەموو ئەمان داهاتی فرۆشتنی نەوتی هێجگار زیاد کرد.\nئەوەی گرنگە لێرەدا ئەوەیە، ئەوانەی مامەڵەیان بەو سامانەوە دەکرد کێ بوون؟ چۆن دەیان کرد، بە چی مەبەستێک بوو؟ کاردانەوەکانی چی بوون؟ ئایا ڕاستە رژێمی بەعس، ژیرانە و عادیلانە، مامەڵەی بە سامانی نەوت و داهاتەکانیەوە کردووە. با هەندێ راستی لەم بارەیەوە باسبکەین:\n1- حیزبی بە عس، ڕیژەیەکی زۆری داهاتی فرۆشتنی بۆ بەهێزکردنی دەزگاکانی سیخوڕی، سەوپا و پۆلیس بەکاردەهێنا، پارەیەکی زۆری دەدا بەکڕینی چەک و تەقەمەندی و تەکنیکی نوێی سەربازی بۆ کۆنترۆڵکردنی وڵاتەکە.\n2- ژمارەی ئەندامانی حیزب زیاتر لە ملیونێک بوون، بەرزترین و باشترین پێگەی کۆمەلایەتی و پلەی بەرزی دەستگاکانی دەوڵتیان هەبوو، خاوەنی داهاتی باش و ئیمتیازاتی تایبەتی بوون.\n3- داهاتێکی زۆر بەکاردەهێنرا بۆ پڕوپاگەندە، لە ناوە و دەرەوەی وڵات. کڕینی وەلای وڵاتە عەرەبێکان و ڕێکخراوەکانیان.\n4- سرەفی بەعەرەبکردن و ئەنفالکردن و چۆڵکردنی دێهاتەکان و دابڕینیان لە کاروباری کشتوکاڵی، کە مەسرەفی ئەو خەڵگە ڕاگوێزراوانەی دەکردە بار بەسەر دەوڵەتەوە.\n5- مەسرەفی دەرکردنی هەموو ناڕزاییەک و دەنگێکی ئازاد لە هەموو عێراقدا\n6- لەباتی چارەسەرکردنی مەسەلەی نەتەوایەتی کورد، بەردەوامبوون لە شەڕی ناوخۆدا، بۆ ئەو مەبەستە، ڕاگرتن و دامەزراندنی ژمارەکی زۆر لە چەکداری بەکرێگیراو.\n7- مەسرەفی شەڕی ئێران\n8- مەسرەفی شەڕی کویت\n9- لەباتی ئەوەی داهاتی فرۆشتنی نەوت بۆ بەهیزکردنی ئاوبووری وڵات بەکاربهێنێ، کەوتنە دامەزراندی خەڵکێکی زۆر لە دەستگاکانی دەوڵەت و حیزبیدا، ئەمە هەمووی بە مەبەستی کرینی وەلا و ڕازیکردنی خەلک بوو لە پێناوی کۆنترۆلکردن و مرانی توانای داهێنان و کارکردن و بیرکردنەوەیاندا.\n10- باتی هاندانی کەرتی کشتوکال، بەکارهێنای داهاتی زۆر بۆکڕینی عەشایەری عەرەب بۆ دابینکردنی وەلایان. بەهۆی ئەوەوە، ئەوانە پشتیان کردە کاروباری کشتوکاڵی، دەرئەنجامی ئەوە بووە هۆکاری تیکشکاندی ئەو کەرتە و زەلیلبوونی خەڵکەکە.\n11- کاردانەوە و دەرئەنجامی ڕەفتاری ئەو دەستەلاتە و شێوازی مامەڵەکردنی بە سامانی وڵاتەکەوە، داڕمانی دەولەتەکە و تێکشکانی دەزگاکانی و داگیرکردن بوو. لە کۆتاییدا تێکشکاندی تەواوی ئابووری وڵاتەکە و هەژاری و بێ دەرامەتی خەڵکەکەی.\n12- لەسەردەمی بەعسدا، تەنها یەک حیزب، یەک بنەماڵە، بگرە تەنها یەک تاک بڕیاربەدەست بوو، بۆ ئەوەی کۆنترۆڵیان لەدەست دەرنەچێ، بەهەموو توانایانەوە ڕێگەیان بە گەندەڵی و دزینی داهاتەکانی دەوڵەت گرتووە، ئەوەش لەپێناوی بەرژەوەندی خەڵکی ولاتەکەدا نەبووە، بەڵکو لە بەر ئەوە بووە کە خۆیان بەخاوەنی سامان و داهاتی وڵاتەکە زانیوە.\n13- بەهۆی پەیڕەوکردنی سیاسەتی بەد و مامەڵەکردنی ناڕاست بەسامانی وڵاتەکەوە، ئەو ساتەی ڕژێمە کەوت، خەڵکانی بەتوانا و خاوەن ئەزموونی تیادا زۆر کەم بوو، کە بتوانن جڵەوی وڵاتەکە بگرنە دەست و پەیڕەوی ڕێبازێکی تەندروست بکەن بۆ دامەزراندی دەوڵەتێکی پێشکەوتوی پڕ خزمەتگوزاری. بۆیە باری نالەباری ئێستای وڵاتەکە، بە ڕادەیەکی زۆر، دەرئەنجامی ئەو سەردەمەیە.\nدوای کەوتنی بەعس چۆن مامەلە بە سامانە سروشتیەکانەوە کراوە؟\nلەم بارەیەوە، دوو ئەزموونمان هەیە: چۆنیەتی مامەڵەکردنی دەستەلاتدارانی ناوەندی عێراق بە سامانە سروشتیەکان و داهاتەکانیەوە ، هەروەها مامەڵاکردنی دەستەڵاتدارانی هەرێم پێیانەوە.\nعیراق بە فەرمی دەوڵەتە، هەناردن و فرۆشتنی سامانی سروستی، بەشێوەیەکی سەرەکی، لەلایەن دەوڵەتەوە بەڕێوە دەچێت و مامەڵە بە داهاتەکانیەوە دەکرێت، بەڵام گروپە دەستەڵاتدارەکانی شیعە و هەندێک لە سونەکان، دەستگا و وەزارەت و بەڕێوەبەرایەتەکانی دەوڵەتیان کردووە بە دوکانی بازرگانی بۆ خۆیان، لەو ڕێگایانەوە داهات و سەروەتی سروشتی، بە پیی هێز و توانایان، بە پێی وەلا و ئینتیمایان بۆ هێزی دەرەکی، بەتەوافق لە نێوان خۆیاندا بەش دەکەن. ئەوەی مایەوە دەیکەن بە قوڕگی خەڵکدا لە پێناوی ڕازیکردن و دەمکوتکردنیان و مرانی توانای داهێنان و کارکردنیان. ڕێژەیەکی زۆر کەم بۆ بەهێزکردنی بنەمای ئابووری وڵات و خۆشگوزەرانی خەڵک بەکاردێت. لەبەر ژمارەی زۆری حیزب و گروپ و بنەماڵە و میلیشیا، لاوازی دەوڵەت و دەزگاکانی، هەتا هاتووە بەشێکی کەمتر بۆ خەڵک و خۆشگوزەرانی و خزمەتگوزاری و گەشەکردنی بنەمای ئابووری وڵاتەکە ماوەتەوە.\nهەرێمی کوردستان دەوڵەت نییە و موقەوماتی دەوڵەتی تیایدا لاوازە. سامانی نەوت و گاز بە پێچەوانەوەی بەغداوە، بە شێوەیەکی سەرەکی، بەدەست حیزب و چەندین بنەماڵەو و خەڵکانی نزیکە لێیانەوە. داهاتی فرۆشتنی ئەو سامانانە، بە شێوازی فەرمی و نافەرمی، کەوتۆتە دەست ئەو گروپانەوە، کە بەخۆشی و ناخۆشی، بە تەوافوق لە نێوان خۆیاندا بەشی دەکەن، ئەوەی مایەوە ڕادەستی حکومەتی هەرێم دەکرێت. ڕێژەیەکی دەبێتە مووچەی کارمەندەرانی دەوڵەت، ئەویش بەمەبەستی کڕینی ئینتیما و وەلایان. لە هەرێمیش بەشێکی کەمی ئەو داهاتانە بۆ بەهێزکرنی بنەمای ئابووری و خۆشگوزەرانی خەڵک بەکاردێت.\nگرفتی سەرەکی لە چیدایە و پێشنیار بۆ چارەسەریان چین؟\n.مامەڵەکردن و بریاردان لەسەر ئەو سامانانە و داهاتەکانیان و چۆنیەتی بەکارهێنایان لەدەست حیزب و بنماڵەدایە، دەبێ بە شێوازێکی شەفاف بکەوێتە دەست پەرلەمانێکی هەڵبژێردراوی بەهێزەوە.\n.سامانی نەوت و گاز تەنها دەفرۆشرێن بەدەرەوە، باشترە هەنگاو بەهەنگاو، ئەو هەناردەکردنە کەمکرێتەوە. بە شێوەیەکی سەرەکی لە پیشەسازی ناوخۆ و بەهێزکردنی بنەمای ئابووری وڵات بەکاربهێنرێن. فرۆشتنی بەشەکەی تری و بەرهەمە پیشەسازیەکان، بە پلەی یەک لە ناوخۆی وڵات و وڵاتانی درواسێ و نزیکدا بە بازاڕ بکرێن.\nداهاتی فرۆشتنی ئەو سەروەتانە باشتر وایە لە چەند بوارێکدا بەکاربیت، نموونەی ئەوانە:\n.بەهێزکردن و گەشەپێکردنی ئینفرسترەکتووری وڵات، نموونی کارەبا و سەرچاوەی وزە بۆ پیشەسازی و پیداویستی هاوڵاتیان، ئاو و بەنداو، ڕێگاوبان و سکەی شەمەندەفەر و فڕۆکەوانی ناو وڵات و لەگەڵ درواسێکاندا، فێربوون و خوێندن، تۆڕی ئینتەرنێت و ئای تی و تەکنیکی نوێ، گەشەپێکردنی تەندروستی.\n. تەرخانکردنی بەشیک لەو داهاتانە ، بۆ بەهێزکردنی بانک و کاری بانکی، کە ببیت بە سەرچاوەیەک بۆ دابینکردنی قەرزی جوراوجۆر بۆ کومپانییەکان.\n. دابەشکردنی ئەو سامان و داهاتانە، بە شێوەیەکی یەکسان بەپێیی ڕێژەی دانیشتوان لە هەموو ناوچکانی عێراقدا.\nئەگەرحیزب و هێزەکانی کوردستان، گەشکردنی وڵات و خۆشگوزەرانی خەڵکیان دەوێت، بە بەرژەوەندی تایبەتی خۆشیان و کومپانیەکانیانەوە، باشتر وایە، لە بەغدا و هەرێم، کار بۆ ئەو بابەتانە بکەن (چونکە هەتا کوردستان بەشێکبێت لە عێراق، باشتر وایە نوێنەرانی خەڵکانی کوردستان چالاک و کاریگەربن لە بەغدا، بەشداربن لە هەموو بڕیارێک تیایدا، نەکو پاشکۆیەتی بکەن و چاوەڕوانی بڕیاری ناوەندبن).\nئەوانەی دەیانەوێ قەوارەی هەرێمی کوردستان بپارێزن و بەهێزی کەن، دەتوانن لە ڕێگەی مامەڵەکردن بە سامانە سروشتیەکانەوە بەم شێوەیە، ئابووری کوردستان بەهێزکەن، لە هەمانکاتدا بژێوی خەڵک باشترکەن، تەنها لەو ڕێگەیەوە دەتوانن نوێنەرایەتی خەڵک بکەن و متمانە لایان پەیدابکەن.\nلەبەر ئەم فاکتەرانە، مامەلکردن بە نەوت و گازی سروشتی هەرێمەوە لەلایەن بەغداوە، هەر وەکو هەندێ کەس پێان باشترە، لەم زەمینەیەی ئێیستادا، بێ گرتنەبەری ئەو چارەسەرانەی سەرەوە، هیچ جیاوازێکی ئەوتۆی بۆ بژێوی خەڵکی کوردستان نابێت.\nمامەڵەکردن بەو سامانە لە لایەن دەستبەردارانی هەرێمەوە، بەو شێوازەی هەتا ئێستا پەیڕەوکراوە، وەکو هەندێ کەسی تر بە باشی دەزانن، دەبێتە هۆکاری ئەوەی کێشەکان هەر بەم شێوازەی ئێستا بەردەوامبێت.\nلە هەردوو حاڵەتدا، دەسەڵاتدارانی عێراق، بە شیعە و سوننە و کوردیشەوە، ململانەیان بەردەوام دەبێت لە سەر دابەشکردنی ئەو سامانانە لە نێوان خۆیاندا. دامەزراوەکانی حکومەت، پەڕلەمان یان دادگای فیدڕاڵی بۆ ئەو مەبەستانە بەکاردەهێنن. هێزە دەرەکێکانیش ئەو فرسەتانە دەقۆزنەوە و تەراتین لە وڵاتەکەدا دەکەن، بەپێیی بەرژەوەندی تایبەتی خۆیان بڕیار لەسەر چارەنووسی دەدەن.\nزانا عثمان: سۆشیال میدیاو ھەرەسی نوخبەی ساختەچی بەناو نوسەرو ڕۆشنبیر.\nپشکۆ ئەمین: جەنگەکەی ئۆکراینا بەرەوکویێ؟


روانگەی عیراقی: زیاتر لە نیو ملیۆن مەدەنی روبەڕوی مەترسی مردن بونەتەوە - Kirkuknow\nروانگەی عیراقی: زیاتر لە نیو ملیۆن مەدەنی روبەڕوی مەترسی مردن بونەتەوە\nرۆهەڵاتی شاری موسڵ، تێپەڕینی هاوڵاتیان بە پردێكی رووخاودا لە گەڕەكی سوكەر فۆتۆ: UNHCR/Ivor Prickett\nروانگەی عیراقی بۆ مافەكانی مرۆڤ، نیگەرانی دەردەبڕێت بۆ بارودۆخی دانیشتوانی بەری راستی موسڵ‌و ئاشكرایدەكات، كە زیاتر لە نیو ملیۆن مەدەنی بەهۆی توندی شەڕەوە روبەڕوی مەترسی مردن بونەتەوە.\nئەمڕۆ یەكشەممە لە بەیاننامەیەكدا روانگەی عیراقی، هۆشداریداوە لەوەی ژمارەی قوربانیانی مەدەنی بەهۆی ئۆپەراسیۆنەكانی موسڵەوە لە هەڵكشاندایە‌و ژیانی زیاتر لە 500 هەزار هاوڵاتیش، هێشتا لە بەردەم مەترسی مردندایە.\nرونگەكە لە زاری سەرچاوەیەكی پزیشكیەوە كە هێشتا لە موسڵی كۆن نیشتەجێیە بڵاویكردۆتەوە، كە خەڵك رۆژانە شەڕێكی زۆر توند دەبینێت، لە دۆخێكی زۆر خراپی دەرونیدان، زۆربەیان تووشی شۆك بوون بەهۆی بڵاوبونەوەی تەرم‌و مەترسی روخانی خانووەكان بە سەریاندا.\nئەو سەرچاوەیە ئاماژەی بەوەداوە كە هەفتەی رابردوو داعش خێزانێكی تەواوی لە سێدارەداوە بەهۆی ئەوەی ویستوویانە هەڵبێن.\nبەپێی ئامارێكی نەتەوە یەكگرتووەكان، ژمارەی هاوڵاتی مەدەنی لە بەری رۆژئاوا (راستی) شاری موسڵ بە 750 بۆ 800 هەزار كەس دەخەمڵێنرێت‌و پێشبینی ئاوارەبوونی 250 هەزاریان دەكرێت، هۆشداریش دەدرێت لەوەی ژیانیان لەمەترسیدایە بەهۆی پێكدادانەكانەوە.\nروانگەی عیراقی بۆ مافەكانی مرۆڤ رونیكردۆتەوە، كە بەشێك لە بۆردومان‌و هێرشی هێزە شەڕكەرەكان‌و هاوپەیمانی نێودەوڵەتی بەهۆی ئەوەی وردنین‌و ئامانجەكان ناپێكن، زیانی گیانی لە نێو خەڵكی مەدەنیدا زیاتر كردووە.\nچالاكواننان‌و كارمەندانی فریاگوزاری لە بەری راستی موسڵەوە بۆ روانگەی عیراقی باسیان لەوەكردووە، كە تەنیا لە دوو رۆژی رابردوودا زیاتر لە 40 مەدەنی كوژران، كاتێك داعش وەكو بەربەستی مرۆیی بەكاریهێناون.\nلە سەرەتای شەڕی بەری راستی شاری موسڵەوە، زیاتر لە 153 هەزار كەس ئاوارەبوون‌و لەو ژمارەیەش، تائێستا زیاتر لە 98 هەزاریان لە كەمپەكاندا شوێنیان بۆ دابینكراوە، بەپێی دوایین ئاماری وەزارەتی كۆچ‌و كۆچبەرانی عیراق.\nروانگەی عیراقی بۆ مافەكانی مرۆڤ داوا لە فەرماندەكانی سوپای عیراق‌و هاوكارانی دەكات پابەندی یاسای نێودەوڵەتیە مرۆییەكان بن‌و رێوشوێنی پێویست بگرنەبەر تا مەترسی داعش لەسەر مەدەنی كەمتربكەنەوە.


دوو ڕۆژنامەوانی فلیپینی و ڕووسیایی خەڵاتی نۆبڵ بۆ ئاشتی بەدەستدەهێنن\nکۆمیتەی نۆبڵی نەرویژی ڕۆژی هەینی خەڵاتی نۆبڵی ئاشتی بەخشی بە ڕۆژنامەنووسان ماریا ڕێسای فلیپینی و دیمیتری موراتۆڤی ڕووسیا" بۆ هەوڵەکانیان بە مەبەستی پاراستنی ئازادی ڕادەربڕین، کە مەرجی سەرەکی دیموکراسی و ئاشتی بەردەوامە."\nلە مەڕاسیمێکدا لە ئۆسلۆ، سەرۆکی کۆمیتەی نۆبڵی نەرویژی، بێریت ڕیس ئاندەرسن، براوەکانیخەڵاتەکەی ڕاگەیاند و وتی" خاتوو ڕیسا و بەڕێز موراتۆڤ خەڵاتی ئاشتی وەردەگرن بۆ کارە بوێرانەکانیان لە پێناو ئازادی ڕادەربڕین لە فلیپین و ڕووسیا ."\nلە بەیاننامەیەکدا کۆمیتەکە ڕایگەیاند ماریا ڕێسا ڕۆژنامەنووسی فلیپینیبۆ کارەکانی لەپێناو ئازادی ڕادەربڕینی بێترسانە بۆ ئاشکراکردنی خراپ بەکارهێنانی دەسەڵات و بەکارهێنانی توندوتیژی و دەسەڵاتی تاکڕەوانە لە وڵاتەکەیدا خەڵاتەکەی پێبەخشراوە. وەکو ڕۆژنامەوانێکی بنکۆڵکاری و هاودامەزرێنەری کۆمپانیای دیجیتاڵ میدیای ڕاپلەر، ڕێسا سەرنجی خستبۆ سەر هەڵمەتی مشتومڕلەسەری دژە موخەدەراتی سەرۆک ڕۆدریگۆ دوتێرتێ.\nخاتوو ڕێسا و ڕاپلەر بەڵگەنامەیان لەسەر ئەوەش کۆکردۆتەوە کە چۆن میدیا بۆ بڵاوکردنەوەی هەواڵی درۆ، هەراسانکردن و سەرکوتکردن و هەلخەڵەتاندنی ڕای گشتی بەکار دەهێنرێت.\nکۆمیتەکە ڕێزی لە ڕۆژنامەوانی ڕووسیایی دمیتری مۆراتۆڤ گرت بۆ کارەکانی دەیان ساڵەی بۆ بەرگری کردن لە ئازادی ڕادەربڕین لە ڕووسیا لە ڕەوشێکی زۆر سەختدا. لە ساڵی 1993دا، بە هاوبەشی ڕۆژنامەی سەربەخۆی نۆڤایا گازێتای دامەزراند و لە ساڵی 1995ەوە سەرنووسەری ئەو ڕۆژنامەیە بووە. ئەو ڕۆژنامەیە بە سەربەخۆترین ڕۆژنامەی ئەمڕۆی ڕووسیا دادەنرێت، لەگەڵ هەڵوێستێکی ڕەخنەگرانەی بنەڕەتی بەرامبەر بە دەسەڵات.\nکۆمیتەکە گوتی ڕۆژنامەگەریی لەسەر بنەمای ڕاستییەکان و بە شێوەیەکی پیشەیی ئەو ڕۆژنامەیە وایکردووە کە ببێت بە سەرچاوەیەکی گرنگی زانیاری لەسەر لایەنە سانسۆرکراوەکانی کۆمەڵگای ڕووسیا. چەندین وتاری گرنگی لەسەر ئەو بابەتانە بڵاوکردۆتەوە کە بریتین لە گەندەڵی، توندوتیژی پۆلیس، دەستگیرکردنی نایاسایی، ساختەکاریی هەڵبژاردن و بەکارهێنانی هێزە سەربازییەکانی ڕووسیا لە ناوخۆی ڕووسیا و دەرەوەی ڕووسیا.\nئەم خەڵاتە بریتییە لە 1 ملیۆن و 100 هەزار دۆلار کە بە هاوبەشی دەدرێت بە هەردوو ڕۆژنامەوان.\nسێ زانای جیهان خەڵاتی نۆبڵیان وەرگرت لە بواری گۆڕانکارییەکانی کەش و هەوادا


سووده سەرسوڕهێنەره كانی شەربەتی گێزەر بۆ جەستە\n2020-10-17 1211 جار\nخۆراکناسان پێشنیاری خواردنەوەی شەربەتی گێزەر دەکەن، کە سوودی زۆری هەیە لە بەهێزکردنی بەرگری و باشترکردنی تەندروستی چاو و پێست، زۆرێک لەو ڤیتامینانەی لەش رۆژانە پێویستیان پێیەتی تێیدایە.\nشەربەتی گێزەر یەکێکە لە تەندروستترین و بەسوودترین خواردنەوەکان، چونکە دەوڵەمەندە بە کالسیۆم و پۆتاسیۆم و مەگنسیۆم و ڤیتامین ئەی، لە دیارترین سوودەکانی:\nتەندروستی چاو باشتر دەکات\nشەربەتی گێزەر بڕێکی زۆر لە خۆراکی تێدایە کە سوود بە چاوەکانت دەگەیەنێت، لەیەک پەرداخ شەربەتی گێزەردا بڕێکی زۆر ڤیتامین ئەی هەیە، کە بۆ تەندروستی چاو زۆر گرنگە. زۆرێک لە لێکۆڵینەوەکان دەریانخستووە، خواردنی ئەو میوە و سەوزەنەی کە ڤیتامین A یان تێدایە مەترسییەکانی کوێری و نەخۆشیەکانی چاو کەم دەکاتەوە.\nبەرگری زیاد دەکات\nشەربەتی گێزەر لە توانایدایە یارمەتی کۆئەندامی بەرگری بدات، ڤیتامینەکانی A و C لە شەربەتی گێزەردا وەک دژە ئۆکسێنەرەکان کار دەکەن و خانەکانی بەرگری لە زیانی رادیکاڵی ئازاد دەپارێزن. جگە لەوەش ئەم شەربەتە سەرچاوەیەکی دەوڵەمەندە بە ڤیتامین "بی ٦" کە کەمی ئەو ڤیتامینە دەبێتەهۆی دابەزینی بەرگری لەشی مرۆڤ.\nرێگری لە شێرپەنجە دەکات\nشەربەتی گێزەر پارێزگاری لە چەندین جۆری شێرپەنجە دەكات وەك شێرپەنجەی پرۆستات و گەدە و قۆڵۆن و شێرپەنجەی مەمك لە ئافرەتان. بوونی ماددەی بێتا کارۆتین لەنێو گێزەر، جگە لەوەی رەنگێکی جوان بە گێزەر دەبەخشێت، هاوکات خواردنیشی خانمان لە توشبوون بە شێرپەنجەی مەمک دەپارێزێت.\nکۆنترۆڵی شەکری خوێن دەکات\nخواردنەوەی بڕێکی کەم شەربەتی گێزەر رەنگە یارمەتیدەر بێت بۆ نزمکردنەوەی رێژەی شەکری خوێن، هەروەک ئەو توێژینەوانەی کە لەسەر مشک کراون بۆ نەخۆشی شەکرەی جۆری دوو، دەرکەوتووە کە شەربەتی گێزەری شەکری خوێن کەم دەکاتەوە . ئەمەش بەهۆی ئەوەی شەربەتی گێزەر بەکتریای بەسوودی تێدایە کە کار دەکاتە سەر ئەو بەکتریایانەی کە پەیوەستن بە نەخۆشی شەکرەوە .\nپێست بە رەونەقی دەهێڵێتەوە\nئەو ماددە خۆراکیانەی کە لە شەربەتی گێزەردا هەن، سوودی تایبەت بە تەندروستی پێست دەگەیەنن، چونکە شەربەتی گێزەر زیاتر لە ٢٠%ى ئەو پێکهاتە ئاویانەی کە بۆ بەرهەمهێنانی کۆلاجین پێویستن، دابین دەکات. جگە لەوەش ڤیتامین سی شەربەتی گێزەر وەک ماددەی دژەئۆکسیدبوون کاردەکات کە پێست لە زیانەکانی تیشکی رادیکاڵی رزگار دەکات.\nسوود بە تەندروستی دڵ دەگەیەنێت\nشەربەتی گێزەر رەنگە یارمەتیدەر بێت لە کەمکردنەوەی فاکتەرەکانی مەترسی بۆ نەخۆشیەکانی دڵ، بە تایبەت کە سەرچاوەی باشی پۆتاسیۆمە، کە کانزایەکە رۆڵێکی گرنگ دەبینێت لە رێکخستنی پەستانی خوێندا.\nپزیشکان ئامۆژگاری ئەو کەسانە دەکەن کە کۆلیسترۆڵ و چەوری بەرزیان هەیە ڕۆژانە دوو پەرداخ شەربەتی گێزەر بخۆنەوە، کە ئەمەش بەشێوەیەکی بەرچاو دەبێتەهۆی زیادکردنی دژە ئۆکسێنەرەکانی خوێن و کەمکردنەوەی ئۆکسێنەری چەوریی خوێن، کە دەبێتەهۆی نەخۆشی دڵ.\nکارۆتیناتەکان کە لە شەربەتی گێزەردا دۆزراونەتەوە سوود بە تەندروستی جگەر دەگەیەنن. زۆرێک لە لێکۆڵینەوەکان ئەوە دەردەخەن کە کاریگەریی دژە ئۆکسانی کارۆتینینەکان لە دژی نەخۆشی چەوریی جگەرن و دەیپارێزن. نەخۆشی چەوریی جگەری کاتێک روودەدات کە چەوری لە جگەردا دروست دەبێت، بە زۆری لە ئەنجامی بەدخۆراکی، کێشی زیاد یان قەڵەویەوەیە.\nبەهای خۆراکی زۆری تێدایە\nشەربەتی گێزەر کالۆری و کاربۆهیدراتی کەمە و چەندین ماددەی خۆراکی بەسوودی تێدایە . شەربەتی گێزەریش مادی کارۆتینی تێدایە کە وەک دژە ئۆکسێنەر کار دەکات. کارۆتین، مادەی سەرەکییە لە شەربەتی گێزەردا، بەرپرسە لە رەنگی پرتەقاڵی گێزەر. کە لەش دەیگۆڕێت بۆ ڤیتامین A ى دژە ئۆکسێنەر.\nبۆ ده بێت نانی ئێواران زوو بخورێت؟\nبۆ نابێ کەوچکی دار بە غەسالە بشۆرێت؟\nبەم دوو ڕێگە خەواڵوویت لە بەیانیاندا مەهێڵە


ئێران: ساڵی ڕابردوو 540 کوڕ، دەستدرێژییان کراوەتە سەر! | Lawan Deutschland\nئێران: ساڵی ڕابردوو 540 کوڕ، دەستدرێژییان کراوەتە سەر!\nژوئن 2, 2012 · بدست lawandeutschland\t· در کوردی.\t·\nبە گوێرەی ئامارە فەرمییەکان، لە ساڵی 1390ی هەتاوی دا 540 پیاو کە دەگووترێ زۆربەیان کوڕانی ژێر 15 ساڵن، دەستدرێژی سێکسیان کراوەتە سەر.\n«سەردار ئەحمەدی موقەدەم»، فەرماندەی پۆلیسی تاران بە ڕۆژنامەی شەرقی چاپی ئەو شارەی ڕاگەیاندووە کە لە ساڵی 1390ی هەتاوی دا، 900 سکاڵا سەبارەت بە دەستدرێژی سێکسی تۆمارکراوە.\nدەگووترێ کە لە سەتا شەستی قوربانیانی ئەو دەستدرێژییانە، کوڕانی ژێر 15 ساڵن.\nئەگەرچی لە شوێنەکانی تری جیهان، ژنان، زۆربەی هەرە زۆری قوربانیانی دەستدرێژی سێکسی پێکدێنن بەڵام بە گوێرەی ئەو بەرپرسەی کۆماری ئیسلامی ئێران تەنیا لە ساڵی 90ی هەتاوی دا، 540 پیاو کە زۆربەیان کوڕانی کەم تەمەنن لە ڕیزی قوربانیانی دەستدرێژی دابوونە.\nشایانی باسە کە ئەو ئامارەی ئەحمەدی موقەدەم باسی دەکات، تەنیا هی پارێزگای تارانە و ئەگەری ئەوەش هەیە کە بە هۆی داب و نەریتی کۆمەڵگا، زۆربەی قوربانیانی دەستدرێژی و یاخود بنەماڵەکانیان، لە هەر دوو ڕەگەز، هەوڵی شاردنەوەی ئەو چەشنە ڕووداوانە دەدەن.\nساڵی ڕابردوو، جگە لە دەستدرێژی بە تاک، چەند جار، دەستدرێژی بەکۆمەڵ، بۆ وێنە لە شارەکانی خومەینی شار، تاران و پارێزگای گوڵستان ڕوویدابوو و لە مێدیاکان دا بە شێوەیەکی بەرفراوان ڕەنگیدابۆوە.\n← کورد لە باکووری کوردستان داوای چی دەکەن: %19: سەربەخۆیی %41: ئۆتۆنۆمی\nشاندێکى یەکیەتیى لاوانى دیموکراتى لە کوردستانى عێراق سەردانى یەکیەتیى لاوانى دێموکراتى کوردستانى ئێرانیان کرد →


ئەنشیلۆتی وردەكاریی شەڕەكەی دوێنێ شەو ئاشكرا دەكات - تۆڕی میدیایی خەڵک\nكارلۆ ئەنشیلۆتی ڕاهێنەری ڕیاڵ مەدرید، وردەكاریی شەڕەقسەكەی لەگەڵ جیرارد پیكێ بەرگریكاریی بەرشەلۆنە لە یاریی دوێنێ شەوی نێوان هەردوو تیپ لە جامی سۆپەری ئسپانی، ئاشكرا دەكات.\nڕیاڵ مەدرید بە ئەنجامی 3-2 لە یانەی بەرشەلۆنەی بردەوە كە لە ڕیازی پایتەختی سعودیە بەڕێوەچوو، بەو شێوە سەركەوت بۆ یاریی كۆتایی.\nڕۆژنامەی (سپۆرت)ی كەتالۆنی لە زاری ئەنشیلۆتییەوە بڵاویكردەوە”داوام لە پیكێ كرد تۆپەكە بكاتە دەرەوەی یاریگا، بەهۆی كەوتنی ڤینیسیۆس جۆنیۆر كە تووشی ئازاری دەمار بوو”.\nبە وتەی ڕاهێنەرە ئیتاڵییەكە”لە گێمی یەكەمدا كاروبارەكان ئاسایی بوون، بەڵام پیكێ لە وەڵامدا وتی ئەوان فێرنەبوون بەو شێوەیە تۆپ بخەنەدەرەوە، وتم نازانم و ڕێز لە خواست و ویستت دەگرم”.\nلە پاڵەوانێتی سۆپەری ئیسپانی كە لە شانشینی عەرەبی بەڕێوەدەچێت، دوێنێ شەو ڕیاڵ مەدرید سەركەوت بۆ یاریی كۆتایی و چاوەڕوانی یراوەی یارییەكەی ئەم ئێوارەیەیە كە لەنێوان ئەتلیتكۆ مەدرید و ئەتلیتیك بلباو بەڕێوەدەچێت.\nبۆیەكەمجار پاریس سان جێرمان یاریی بە ڕامۆس دەكات\nخەڵك- سێرخیۆ ڕامۆس بەرگریكاریی دەركەوتووی ئیسپانی، بۆ یەكەمجار دەخرێتە لیستی تیپی پاریس سان جێرمان كە سبەنینێ چوار شەممە لە گەڕی پێنجی خولی…\nخەڵك- كریستیانۆ ڕۆناڵدۆ ئەستێرەی پورتوگالی و هێرشبەری مانشستەر یونایتد، هەرا دەنێتەوە لە پاش بردنەوەی خەڵاتی تۆپی زێڕین لەلایەن لیۆنێل مێسی ئەستێرەی…\nپێلێ بەمشێوەیە باس لە مێسی و تۆپە زێڕینەكەی دەكات\nخەڵك- پێلێ ئەفسانەی بەرازیلی، كە بەلای زۆرێكەوە بە باشترین یاریزان لە مێژوودا دادەنرێت، باسى بردنەوەی حەوتەمین خەڵاتی تۆپی زێڕین دەكات لەلایەن…\nخەڵك- هەڵبژاردەی عیراق لە چوارچێوەی جامی عەرەب كە یارییەكانی لە وڵاتی قەتەر بەڕێوەدەچن، ڕووبەڕووی هەڵبژاردەی بەحرێن دەبێتەوە. (زیاتر…)\n10 ئاب 2021 1.15 pm\nخەڵك- عێراق لە هەوڵی ئەوەدایە ببێتە نێوەندگیر لەنێوان عێراق و سعودیە.


سارا سەردار 16/01/2021 - 15:24 ڕاپۆرت\nکتێبی پیرۆزی یارسانەکان (سەرنجام)ە و قسەکانی ناوی بە (کەلام) ناودێر دەكرێت، سەرەنجام بە واتای چارەنووس و کۆتایی کاریش دێت. ئەم کتێبە، کە (کەلامی خەزێنە و دیوانی گەورە)شی پێ دەگوترێ، رەسەنترین و سەرەکیترینی کتێبی ئەم ئایینەیە، کە پێکهاتووە لە هەموو وتووێژەکانی سوڵتان سەهاک لەگەڵ یارەکانی، لە قاڵبی نزا و پاڕانەوە و دابونەریتی ئایینی و سرووتە ئایینییەکان، کە لە سەردەمی پردیوەر بەدواوەیە، کە بە شێوازی شیعر نووسراوە.\nبەشێکی زۆری کتێبی سەرەنجام بە شێوەزاری هەورامی و گۆرانی و بەشێکی کەمێکیش بە زمان و لەهجەی لوڕی نووسراوە.\nهەروەها یارسانەکانی ئازەربایجانی ئێران، کۆمەڵێ کەلامیان هەیە، کە بە زمانی تورکیی ئازەربایجانی نووسراوە، کە ئەمانەش بە بەشێک لە سەرەنجام دادەنرێن.\nکامڵترین کتێبی سەرەنجام، کە زۆربەی بەشەکانی لەخۆی کۆ کردبێتەوە، لە ساڵی ٢٠٠٧ لەلایەن تەیب تاهیری، کە لە توێژەر و نووسەرە باشەکانی ئایینی یارسانە، بە هەوڵ و هاوکاریی مەزهەری خالقی لە سلێمانی چاپ و بڵاو بووەتەوە.\nئەم کتێبە پیرۆزەی یارسان بەسەر دوو سەردەم دابەش دەکرێت، یەکەم: سەردەمی پردیوەر، کە تایبەتە بە نمای زاهیری سوڵتان سەهاک و دووەم: نمای زاهیری شاوەیسقلی خانە.\nئایینی یارسان فەلسەفە و ڕوانگەی تایبەتی خۆی هەیە، ئەوان بڕوایان بە خوای تاک و تاقانە هەیە و کتێبی پیرۆزیشیان هەیە. بە بڕوای یارسانەکان، ئایینی ئەوان هەمیشەیی و نەمرە، هەر بۆیە گەیشتوونەتە دواقۆناغی تەسەوف و سۆفیگەری.\nمرۆڤدۆستی و ئاشتەوایی و رێزگرتنی ئایینەکانی دیکە لە بنەمای سەرەکیی ئایینەکەیانە. بڕوایان بە دۆنادۆن، واتا گواسترانەوەی رۆح لە کەسێکەوە بۆ کەسێکی دیکە هەیە. نوێژ و رۆژوو دوو بنەمای سەرەکیی ئەم ئایینەن، کە گرنگیی پێ دەدرێت، لە کۆتایی هەموو هەفتەیەک، واتا لە شەوی پێنجشەمەدا، بڕوادارانی ئەم ئایینە، کە جەمخانە، بۆ بەجێگەیاندنی ئەرکە ئایینییەکانیان کۆ دەبنەوە.\nهەروەها هەموو یارسانێک دەبێ سێ رۆژ لە ساڵ، واتا لە سەرەتای وەرزی زستان، بەڕۆژوو بێت و رۆژی چوارەم دەبێتە جەژنیان.\nخواردنەوەی مەی گوناه نییە، مەگەر زیادەڕۆیی لە خواردنەوەیدا بکرێت، کە ئەو کاتە بە گوناه حیسابە. فرەژنی لای ئەهلی حەقدا نییە و ئەگەر حاڵەتی تایبەتیش ببینرێت، ئەوە بە لادان لە ئایینەکە ئەژمار دەکرێ.\nبنکە یان بارەگای پیرۆزی یارسانەکان\nبنکە و بارەگای پیرۆزی یارسانەکان (جەمخانە)ی پێ دەگوترێ، کە شوێنێکە بۆ کۆبوونەوەی یارسانەکان، بە مەبەستی بەجێهێنانی ئەرکە ئایینییەکان و مەراسیمی پرسە بۆ کۆچکردووەکان و بەجێگەیاندنی خێر.\nرێوڕەسمی ئایینی یارسان (جەم)ی پێ دەگوترێت، کە بە واتای کۆبوونەوە دێت، کە هەموو شەوانی پێنجشەممە لە جەمخانەکان جێبەجێ دەبێت.\nجەژنەکانی ئایینی یارسان\nگرنگترین و گەورەترین جەژن لەم ئایینە، جەژنی قەولتاس، یان جەژنی یارانە. ئەم جەژنە هەموو ساڵە لە سەرەتای وەرزی زستان، بۆ ماوەی سێ رۆژ دەست پێدەکات، لەم سێ رۆژەدا خەڵکی باوەڕدار بەم ئایینە بەڕۆژوو دەبن و لە رۆژی چوارمدا جەژن دەست پێ دەکات.\nمێژووی ئەم جەژنە بۆ سەردەمی سوڵتان سەهاک دەگەڕێتەوە. کاتێک، کە کۆمەڵێک لە یارەکانی سوڵتان بۆ ماوەی سێ رۆژ لەناو بەفر گیر دەخۆن و دواتر رزگاریان دەبێ. لەم جەژنەدا، یارسانەکان لە شوێنی پیرۆزی خۆیان، کە جەمخانەی پێدەگوترێ، کۆ دەبنەوە و رۆژوودار بە خواردنی برنج و کەڵەشێر و هەنار جەژن دەگێڕن.\nجەژنی خاوەنکار، یان مەڕنۆ، یەکێکە لە جەژنە تایبەتەکانی یارسانەکان و تەنیا لە لای یارسانەکانی رۆژهەڵاتی کوردستان بەڕێوە دەچێت.\nخاوەنکار وەک سەرکەوتنی رووناکی بەسەر تاریکیدا، وەک خاڵی وەرچەرخان و بنەڕەتیی بیرۆکەی یاری، یادی دەکرێتەوە.\nوشەی خاوەن بە واتای خوا و مالیک و رۆحی پیرۆز دێت، کە مەبەست لەمە خوا ساحێب و خاوەن هەموو گەردوون دێت.\nحیکایەتی مەڕنۆ: ئەم ناوە لە دوو وشەی پێک هاتووە، مەڕ بە واتای ئەشکەوت و نۆ بە واتای نوێ دێت. کاتێک کە سوڵتان کە لە منداڵییەوە کەسایەتییەکی تایبەت و جیاواز بووە، لە لایەن کەسە نزیکەکانی خۆی و بەتایبەت دەسەڵاتدارەکانی ناوچەکە رووبەڕووی ململانێ دەبێت، بۆیە لە ناوچەکەی خۆی، کە بەرزنجە بووە، بەرەو ناوچەی هەورامان دەڕوات، بەڵام هەر لەوێ لەنزیک هەورامان لە چیای دالاهو لە کێوی شنروێ، هێزێکی چەکداری بە ناوی چیچەک پەلاماریان دەدەن، بۆیە سوڵتان سەهاک و یارەکانی، پەنا بەر ئەشکەوتێک بە ناوی مەڕنۆ دەبەن و دواتر بەهۆی سەرما و بەفر بارین رێگایان لێ دادەخرێت و مەڕنۆ ناوی ئەو ئەشکەوتەیە، کە سوڵتان سەهاک و یارانی لە دەست سوپای چیچەک خۆیان تێدا حەشار دابوو، کە بەدوایاندا کەوتبوون.\nشوێنەوارەکانی ئایینی یارسان\nپردیوەر شوێنێکە لە گوندی شێخان لە شارۆچکەی پاوەی سەر بە پارێزگای کرمانشان، کە بۆ پەیڕەوانی ئایینی یارسان شوێنێکی پیرۆزە. وشەی پردیوەر بە سێ مەبەست و شوێن لە لایەن پەیڕەوانی یارسان بەکار دێت، کە یەکیان ئەو بەشە لە گوندەکەیە، کە ئاوی رووباری سیروان لەوێ کۆ دەبێتەوە و بە بێدەنگی تێدەپەڕێت. هەروەها ئەم وشەیە ئاماژە بە مەزارگەی شەخسی سوڵتان سەهاکە و ئەوەی دیکە بە شێوازی گشتی بە ئەو بەشە لە گوندەکە دەگوترێت، کە فەزایەکی ئایینی و سروشتییە.\nسەبارەت بە رەگوڕیشەی وشەی پردیوەر دوو را هەیە، کۆمەڵێ کەس پێیان وایە ئەم وشەیە بە مانای ئەودیوی پرد دێت، بەڵام کۆمەڵی کەسی دیکە دەڵێن وەر یان وار، لە زمانی کوردی بە واتای شوێن و زێد دێت، کە واتای شوێنی پردەکە دەگەیەنێت، بەڵام هەر لەسەر ئەمەش بۆچوونی جیاواز هەیە، کە دەڵێ پردی کورتکراوەی وشەی پەردیس، بە واتای بەهەشتە و وشەی پردیوەر بە مانای شوێنی بەهەشت دێت.\nمەرازگەی پیرۆزی سوڵتان سەهاک\nشوێنەواری سوڵتان سەهاک شوێنی ناشتنی تەرمەکەی سوڵتان سەهاکە، کە دەکەوێتە گوندی شێخانی شارۆچکەی نەوسوودی سەر بە پارێزگای کرمانشانی رۆژهەڵاتی ئێران.\nسوڵتان سەهاک، کە وەک قیبلەی دووەمی یارسانەکانە، دەکەوێتە نزیکی شوێنێک بە ناوی پردیوەر، کە هەر لە گوندی شێخانە.\nپردیوەر ئەو بەشە ئایینییە پیرۆزەیە کە گۆڕی سوڵتان سەهاک و خاڵی بێدەنگی و راوەستانی رووباری سیروانیشە. بێجگە لە مەزارگەی سوڵتان سەهاک، کۆمەڵێ شوێنی پیرۆزی دیکە لە پردیوەر هەن، کە هەمووی تایبەتن بە کەسانی ئایینیی یارسان، وەک: مەزارگەی داود کوسوار، مەزارگەی خاتوو رزبار، مەزارگەی سەید محەمەد گورە سوار، مەزارگەی پیر مستەفا، ساج هەنار.\nمەزارگەی بابا یادگار\nئەم مەزارگەیە دەکەوێتە گوندی بان زەردە لە شارەدێی دالاهو، کە مێژووەکەی بۆ سەدەی هەشتی کۆچیی قەمەری دەگەڕێتەوە. شێوازی ئەندازیاریی ئەم شوێنەوارە شەش پاڵووییە، کە گومبەزێكی قووچەکی رەنگ سپی لە سەربانی دروست کراوە، کە ئەم شێوازە گومبەزە تایبەتە بە ئەندازیاریی ئایینی یارسان.\nهەر لە حەوشەکەی مەزارگەی بابا یادگار، حەوت داری کۆن و پیر هەن، کە تەمەنی کۆنترینیان بۆ ٩٠٠ ساڵ و نوێترینیان بۆ ١٥٠ ساڵ پێش دەگەڕێتەوە، کە ئەمیش یەکێک لە بابەتە سەرنجڕاکێشەکانی ئەم دەڤەرە و ئەم مەزارگەیەیە.\nبابا یادگار یان باوە یایار، کوڕی سوڵتان سوهاک و دادە سارای خێزایەتی. ئەو، کە لە سەدەی هەشتی کۆچی لەدایک بووە، یەکێکە لە حەوت یارە هەڵبژاردە و نزیکەکانی سوڵتان سەهاک.\nبابا یادگار لە سەردەمی گەنجیدا لە لایەن سوڵتان سەهاکەوە بۆ بڵاوکردنەوەی ئایینی یارسان بەرەو ناوچەکانی هیند و پاکستان دەڕوات. لەم کەسایەتییە ئایینییە کۆمەڵێ گوتار و پەندی ئایینی بەجێ ماون، کە بە ناوی (زلال زلال) دەناسرێت.\nئەم کەسایەتییە ئایینییە لە لایەن دژەکانی ئایینی یارسان دەکوژرێت و تەرمەکەی لە پێدەشتەکانی چیای تەخت سەرانە، لە گوندی زەردە لە دالاهو نێژراوە.\n- کەریم زەند: ئایین و باوەڕ لە کوردستاندا.\n- هاشم کاکەیی: مێژووی کاکەیی یارسان لە کوردستاندا.\n- گۆڤاری رامان: ژمارە ٢٧٨- ٢٧٧.\n- شوکور مستەفا: سەرچاوەکانی بیروباوەڕی کوردەواری.


شەڕ و كێشەی دزەكان! سازمانی خه‌بات کوردستانی ئێران\nشەڕ و كێشەی دزەكان!\nكێشەی نێوان تاقمە دەسەڵاتدارەكانی رژێم بەتایەبەت لە بەرزترین پلەدا لەئارادایە و تا دێ توندتر دەبێ.\nلە چەند حەوتووی رابردوودا بەناوی بەرەنگاربوونەوەی گەندەڵی و فەساد ئەو پەلاماردانانە زیادی كردوە، ئەوە لە حاڵێكدایە كە خاڵی هاوبەشی هەردوو تاقمەكەی رژێم سەركوت و گەندەڵی و دزینی داهاتو سەرمایەی خەڵكی ئێرانە.\nلەو بارەوە تاقمی خامنەیی بە ئاشكرا كردنی حەقدەستە بەرزەكان، تاقمی رەفسەنجانی رۆحانی خستە ژێر فشار. لەبەرامبەردا تاقمی رەفسەنجانی رۆحانی لە تۆڵەدا مەسەلەی لێكۆڵینەوە لە گەندەڵی دەزگای قەزاییان هێنا پێش كە ئێستا پەسەند كردن و بەرنامەی لێكۆڵینەوە لە دەزگای قەزایی سەبارەت بە گەندەڵی لە دەستووری كاری مەجلیسی رژێمدایە.\nلە چوارچێوەی ئەو كێشە و شەر و جەنگانەدایە كە دەزگای قەزایی كەوتۆتە جوڵە كە لەگەڵ فیشی مانگانە لە باری دیكەش پەروەندەی دیكەی تاقمی رۆحانی لەهەڵا بدا.\nئاخوند سادیقی لاریجانی سەرۆكی دەزگای قەزایی رژێم لە كۆبوونەوەی دادستانەكان لە مەشهەد، ئەوەی بە ئەركی ئەوانی زانی كە لە مەسەلەی "مافی گشتی "دا كەمتەرخەمی نەكەن و بەوردی بەدواداچوون بكەن.\nئاشكرایە كە مەبەستی سەركردەی دەزگای قەزایی رژێم لە هەاندانی دادستانەكانی بۆ بەدواداچوون بۆ "مافی گشتی"، سەندنی مافی خەڵك نیە، بەڵكوو مەبەستی وەرگرتنی بەشی باندی خامنەییە لەو دزیانەی كە لە دیزگاكانی بەردەستی رۆحانیدا لە ئارادایە.\nئاخوند لاریجانی لەگەڵ لەبەرچاوگرتنی "مافی گشتی"، هەروەها بەپێویستی زانی كە ئەو دەزگایە لە بەدواداچوون و لێكۆڵینەوە لە رێكخراوەكانی وەك رێكخراوی پاراستنی ژینگە، سەرچاوە سروشتیەكان و... كەمتەرخەم نەبێ و بەشێك لە كارەكانی بۆ ئەو مەبەستە تایبەت بكا.\nئامولی لاریجانی بەو شێوە كوتكی دەزگای قەزایی بەسەر دەزگای بەرێوەبەریەوە راگرتووە.\nئاخوند موحسینی ئێژەیی جێگری سەرۆكی دەزگای قەزایی رژێم هەنگاوەكانی تاقمی رەفسەنجانی رۆحانی و مۆرەكانی تاقمەی لە مەجلیس وەك هەڕەشەی دژمن بۆ سەر دەزگای قەزایی لەقەڵەم داو هەڕەشەی لە تاقمی رەقیب كرد كە دەزگای قەزایی لە بەرامبەر ئەو هەڕەشانەدا دەوەستێتەوە.\nنابراو تۆمەتەكانی تاقمی رەقیبی دەزگای قەزایی لە زومرەی ئەو شایەعە و پروپاگەندانە دانا كە لەلایەن دژمنەوە دژ بە كەسایەتی و ناوەندەكانی رژێم بڵاو دەكرێتەوەو وتی: روخان و لاواز كردنی ناوەندە شۆرشگێڕ و كاریگەرەكانی وەك سپاو دەزگای قەزایی لە سەرەكی ترین هەوڵەكانی دژمنە.\nپێویستە بگوترێ كە لەو شەڕ و بگرەو بەردەدا، رۆحانی گوتی كە گەندەڵی لە دەزگای قەزایی دا وەك بۆگەن بوونی خوێ وایە، لە بەرامبەردا ئاخوند سادقی لاریجانی سەرۆك كۆماری رژێمی بە گەندەڵ ناوبرد.\nتاوانبار كردنی تاقمەكانی ناوخۆی رژێم بە گەندەڵی لە راستای شەڕی قودەرەت و دەسەڵاتەو بەدیاری كراویش لە ئێستادا ئەو شەڕە بۆ داگیركردنی كورسی سەرۆككۆماری رژێمە لە شانۆی هەڵبژاردنی داهاتوودا. بێگوومان تا نزیكتر دەبنەوە لەو رێكەوتە، ئەو شەڕ و كێشانە زیاتر و زیاتر دەبێ.\nوەلی فەقیهی رژێم لە لایەك زۆر لاوازتر لەوەیە كە بتوانێ ئەو شەڕ و كێشانەی ناخۆی رژێمەكەی مەهار بكا، لەلایەكی دیكە خۆیشی بەشێكە لەو جەنگ و بێنەو بەردە.\nڕێکه‌وت: 2016-10-06 12:40:55


ره مه زان، مه دره سه ی راهینان و په روه رده ی نه فس- کلثوم حسن زاده\nخانه/خانواده/ره مه زان، مه دره سه ی راهینان و په روه رده ی نه فس\nره مه زان، مه دره سه ی راهینان و په روه رده ی نه فس\nکلثوم حسن زاده Send an email ۲۹ خرداد ۱۳۹۶\n۰ 249 خواندن این مطلب 5 دقیقه زمان میبرد\nڕه مه زان مه دره سه یه که بۆ راهێنان و په روه رده ی نه فس\nمانگی پیرۆزی ڕەمەزان مانگی ئاش‌بوونەوەی دڵەکان لەگەڵ قوڕئان و مزگەوت و نزا و پاڕانەوە و سەرجەم عیبادەتەکانە.\nڕەمەزان دەرفەتێکی زێڕین بۆ لێخۆش‌بوون لە گوناح و قەرەبوو کردنەوەی ڕابردوو و هەروەها پەروەردە و ئامادە بوون بۆ داهاتوویە، دەرفەتێک بۆ خاوێن کردنەوەی دڵ و دەروون لە هەرچی ڕەزیلی و پەستی و ناڕێکی و کاری نەشیاوە.\nلەو مانگە پیرۆزەدا شەیتانەکان دەبسترێنەوە و بەم چەشنە مرۆڤی موسوڵمان هەل و دەرفەتی زۆر باشی لەبەر دەستە کە خۆی لە بەند و داوی شەیتان ڕزگار بکات. لەو لاوە بە عیبادەت و نزا و تۆبە و داوای لێخۆش‌بوون، نەفسی لە چەوت و ڕەزیلی و هەوەس خاوێن بکاتەوە و لەسەر بەندایەتی خوا پەروەردەی بکات. بۆیە لە ڕەمەزاندا بە ڕێژەیەکی زۆر دەبیندرێت کە ژنان و پیاوانی موسوڵمان لەو مانگە پیرۆزەدا زۆرتر ڕوو دەکەنە مزگەوت و قوڕئان و عیبادەت و ئەوەندەی بتوانن چاکە دەکەن و خۆیان لە خراپە دەپارێزن، لەوادا کە دڵەکان پاک دەبنەوە و شەیتانەکانیش بەند کراون و لە دەرەنجامدا ڕوح دەگەشێتەوە، ئیمان لە گوتار و کرداردا ڕەنگ دەداتەوە و دڵەکان ڕووناک دەبنەوە.\nدەی ئەگەر بە لوتفی خوا ئەو دۆخە ڕوحی و مەعنەوییە لە دڵ و دەروونماندا دروست بوو، حەیف نییە دوای ماوەیەک، کۆتایی پێ بێتەوە و دوبارە بگەڕێینەوە سەر دۆخی جاران. ماوەی یەک مانگ زەحمەت و تێکۆشان بۆ خاوێن\nکردەنەوەی نەفس و ڕاهینان لەسەر چاکە و بەندایەتی خوا بکەین، بەڵام دەست بەجێ دوای ڕەمەزان پشت لە عیبادەت و پەرستشی خوا بکەین و بگەڕێینەوەسەر دۆخی جاران. تەنانەت هێندێک لە خەڵک هەر لە ڕۆژی جەژندا بە جێی سوپاسگوزاری خوا کە تۆفیقی داون بەندایەتی خوا بە جێ بێنن، ئەوە بە خۆڕازاندنەوەی ناشەرعی و زێدەڕۆی له خواردن و ڕابوردن و گوناحی جۆراوجۆر، پێشوازی لە ئازاد بوونی شەیتانەکانی بەندکراو دەکەن. بەڵام با پرسیارێک لە خۆمان بەکەین! کە ئایا عیبادەتی خوای گەورە و بەندایەتی کردنی ئەو زاتە پاکە بەس بۆ کاتێکی دیاری کراوە؟ ئایا تەنیا لە مانگی ڕەمەزاندا عیبادەتی خوامان لەسەر واجبە؟\nلە کاتێکدا خوای گەورە دەفەرمێت:《وَ مَا خَلَقتُ الجِنَّ وَ الٳِ‌نسَ ٳِلَّا لِیَعبُدُون》\nَ واتە:《ئێمە جن و مرۆڤمان دروست نکردووە جگە لەوەی‌کە عیبادەتی من بکەن》. بێ گومان عیبادەت کردن و بەندایەتییەکی کە بۆ ئەو مەبەستە خوڵقاوین، تەنیا بو یەک مانگ نییە، بۆ هەر دوازدە مانگەی ساڵە و لە تەواوی تەمەندا، لە هەموو سات و کاتێکدا. لە خۆشی و ناخۆشیدا، لە هەژاری و دەوڵەمەندیدا، لە ساغی و نەساغیدا و لە شەو و ڕوژدا ئەرکی سەر شانمانە بەندایەتی خوای گەورە.\nساڵ دوازدە مانگە و ڕەمەزان یەکێک لەو دوازدە مانگەیە. ئایا دەشێ ئێمە یەک مانگ ڕوو لە فەرمانەکانی خوا بکەین و یازدە مانگی‌تر ڕووی لێ وەرگێڕین؟ دەکرێ یەک مانگ ژیانمان بۆ خوا بێت و یازدە مانگ بۆ جگە لە خوا بێت؟ دواییش چاوەڕوانی بەرەکەت ولێخوش‌بوون ونیعمەتەکانی بەهەشتی لێ بکەین؟\nلە ڕاستیدا نە خوای ڕەمەزان و دوای ڕەمەزان جیاوازە، نە فەرمانەکانی لە ڕەمەزان و دوای ڕەمەزاندا جیاوازن. هەر اللە خوایە، هەر ئەو زاتە مەزنە تاکە پەرورێنەرمانە و تاکە فەرمانڕەوامانە، ئەو خوایەی کە لە ڕەمەزاندا فەرمانمان پێ دەکات بە نوێژ خوێندن، هەر ئەو زاتەش لە یازدە مانگی تریشدا فەرمانمان پێ دەکات کە ئەی بەندەکانم《ٲقِیمُو الصَّلاﺓَ》نوێژە کانتان بخوێنن و لە ئاستیاندا کەمتەرخەم مەبن. خوای گەورە کە لە ڕەمەزاندا فەرمانمان پێ دەکات که باڵاپۆش بین و حیجابی ئیسلامی لەبەر کەین، بێ‌گومان بۆ دوای ڕەمەزانیش هەر ئەو فەرمانەمان پێ دەکات.\nڕەمەزان مانگی قوڕئانە،《شَهْرُ رَمَضَانَ الَّذِیَ أُنزِلَ فِیهِ الْقُرْآنُ》واتە:《مانگی ڕەمەزان ئەو مانگەیە کە قوڕئانی تێدا هاتۆتە خوار (لە لاین خوای باڵادەست بۆ سەر پێغەمبەری ئازیزمان)(د خ)》. بۆیە قوڕئان خۆێندن لەو مانگە پیرۆزەدا لە عیبادەتە گەورەکانە کە ئەگەر خێری خۆێندنەوەی هەر پیتەی لە کاتەکانی تردا دە قات بێت، ئەوە لەو مانگە پیرۆزە زۆر زیاتره. مانگی ڕەمەزان مانگی ئاوەدان کردنەوەی دڵەکان بە نووری قوڕئانە. بەڵام سەرەڕای ئەوە لە هیچ شوێنێک نەنووسراە و نەهاتووە کە قوڕئان تایبەت بە ڕەمەزانە و بەس، که لە ڕەمەزاندا بخوێندرێتەوە و لەگەڵ کۆتایی هاتنی ئەو مانگە پیرۆزەدا، قوڕئانەکانیش ببەسترێن و لەسەر تاقچەکانی ماڵ و یا نێو کتێبخانەکان دابندرێن تاکوو ڕەمەزانێکی‌تر.\nئەوە بەهەڵە تێگەیشتنە لە قوڕئان، چونکە قوڕئان بەرنامە و ڕێنیشاندەری ژیانە،《الْقُرْآنُ هُدًى لِّلنَّاسِ وَبَیِّنَاتٍ مِّنَ الْهُدَى وَالْفُرْقَانِ》واتە:《قوڕئان هیدایەتە بۆ خەڵکی و بەڵگە و ئایەتی ئاشکرای هەیە بۆ هیدایەت و جیا کەرەوەی حەق لە بەتاڵە》.\nڕوون و ئاشکرایە کە بەرنامەی هیدایەت بەس بۆ کاتێکی کورت و دیاری کراو نییە. بەڵکوو دەبێ بەردەوام ئەو قوڕئانە لە سەر زار و نێو مێشک و دڵمان دابێ قسە و کردارمان بە پیێ قوڕئان بێت. چۆن تاکە قانوون و یاسای ژیانی ئیماندارە و هۆکاری گەیشتن بە بەختەوەری هەر دوو دنیایە. بۆ گەیشتن بەو ئامانجەش پێویستە بەردەوام لەگەڵ قۆڕئان بین و لێی دوور نەکەوینەوە. هەموو ڕۆژێ ئەو کتێبە بخوێنینەوە و لێی ورد بینەوە و بزانین کە بە چی فەرمانمان پێ دەکات و له چیمان دەگێڕیتەوە.\nدەی کە ئێمە لەو مانگە پیرۆزەدا دڵەکانمان ئاوەدان کردۆتەوە بە هێمای قوڕئان و هەموو ڕوژێ لە کۆڕی خەتمی قوڕئاندا بەشداریمان کردووە و یا بۆخۆمان خوێندوومانەتەوە، بە یارمەتی خوا با لە ڕۆژانی دوای ڕەمەزانیش بەم شێوە بەردەوام بین، چۆن لەو مانگە پیرۆزەدا گوێڕایەڵی فەرمانەکانی خوای گەورەیین با لە پاش ڕەمەزانیش بە هەمان شێوە ملکەچی ئەو زاتە مەزن و باڵادەستە بین. چاکە بکەین و لە خراپە خۆمان بپارێزین.\nهەر؛وەک لە ڕەمەزاندا خۆمان لە غەیبەت و بوختان و قسەی نارێک و ناشیرین و بێ ڕێزی کردن بە یەکتر و ئازاردانی خەڵک بە زمان کە شیاوی موسوڵمان نییە دەپارێزین. بۆ دوای ڕەمەزانیش بەهەمان شێوە خۆمان بپارێزین کە ئەوانە سەرپێچی کردن لە فەرمانی خوای گەورە بۆ هەموو کاتێکن و دەبنە هۆی تووڕە بوونی خوا. هەروەها چۆن لەو مانگەدا کاتمان بە بیستن و بینینی گۆرانی و فیلمی ناشەرعی و دوور لە ڕەوشت بە فیڕۆ نەدەین و ناخمان کە خاوێن بۆتەوە، با جارێکی تر خەڵتانی ئەو شتە ناپەسەندانەی نەکەینەوە.\nچۆن خودای ڕەمەزان و دوای ڕەمەزانمان یەکە و یاسا و فەرمانیشی یەکە، خوای گەورە تەنیا بۆ یەک مانگ خوامان نییە و تەنیا لە یەک مانگدا ڕزق و ڕۆژیمان پێ نابەخشێت، بەڵکو دوازدە مانگەی ساڵ و بەردەوام لە نیعمەتەکانی خوا دەخۆین و کەڵک وەردەگرین، کە بڕوانینە ئەو حەرزەی لەسەری دەژین هەمووی موڵکی خوایە کە بۆ ئێمەی مرۆڤی ڕاخستووە کە ژیانێکی ئاسوودەمان هەبێ:《وَاللهُ جَعَلَ لَکُمُ الأرضَ بِسَاطاً》، بۆوەی‌کە لە ڕەمەزان و دوای ڕەمەزان وەک یەکی پێ بەخشیوین و دوای ڕەمەزان لەسەرمان هەڵناگرێتەوە. هەوایەک کە هەڵیدەمژین و ژیانمان لە گیرۆدەی ئەو دایە کە ئەگەر بۆ چەند خولەک پێمان نەگات، گیانمان لەدەست دەدەین، نیعمەت و ڕزقی خوایە کە بەردەوام پێمانی دەبەخشێت و لێمان ناستێنیتەوە. هەموو جۆرە خواردن و خواردنەوەی کە پێی بەخشیوین و هەموو جۆرە نیعمەتەکانی‌تر هەمووی لە لایەن خوای میهرەبانە کە بۆ بەندەکانی دابین کردووە و لە ڕەمەزان و دوای ڕەمەزان وەک یەک پێمان دەبەخشیت. بەڵام ئێمە چاودێری خوای گەورە ڕەچاو ناکەین و تووشی گوناح و تاوان دەبین و شەرمی لێ ناکەین. بەڵام خوای گەورە دەرفەتی تۆبە و پەشیمانیمان پێ دەبەخشێت و بەردەوام لە ڕووی سۆز و خۆشەویستی خۆی نیعمەت و بەرەکەتمان بەسەردا دەبارێنیت.\nکەواتە ئەو خوایەی کە هێندە بەسۆز و مێهرەبانە بۆ بەندەکانی، چۆن دەشێ و ئینسافە کە تەنیا یەک مانگ عیبادەت و بەندایەتی خوا بکەین و یازدە مانگی‌تر وەدوا هەوا و هەوەسی خۆمان بکەوین؟! مەگەر گەڕانەوەمان هەر بۆ ڵای خوا نییە؟ خوای گەورە دوازدە مانگەی ساڵ و بەردەوام خوایەتیمان بۆدەکات، دەی ئێمەش دەبێ بەردەوام بەندایەتی ئەو خوایە بکەین.\nبۆیە پێویستە دوعا بکەین کە《ربَّنَا لَا تُزِغ قُلُوبَنَا بَعدَ ٳذ هَدَیتَنَا وَ هَب لَنَا مِن لَّدُنکَ رَحمَەً ٳِنَّکَ ٲنتَ الوَهَّاب》واتە دوعا بکەین و داوا لە خوای میهرەبان بکەین کە:《پەروەردگارا دوای ئەوەی کە هیدایەتت داین و ڕیێ ڕاستیت نیشان داین، جارێکی‌تر دڵەکانمان بۆ بەتاڵ و ناحەقی نەسوڕێنییەوە و داوای ڕحمەت و سۆزت ڵێ دەکەین کە خوایە تۆ دەهەندە و دڵۆڤانی》.\nلە ڕاستیدا ڕەمەزان بە مانای مەدرەسە و خوێندنگایە، قوتابخانەی تەزکیە وخاوێن کردنەوەی دڵ و دەروون لە هەرچی ڕەزیلی و ناحەزییە، قوتابخانەی ڕاهێنانی نەفس لەسەر چاکە و عیبادەت و ڕەوشت بەرزییە. گەورەترین قوتابخانە بۆ فێربوونی بەندایەتی خوای گەورەیە. کەواتە پێویستە وانەیەک کە لەو خوێندنگایە فێری دەبین لەبیری نەکەین، بەڵکو بەردەوام لەسەری بین و لەگەڵی بژین تا ساڵێکی‌تر و ڕەمەزانێکی‌تر، ئەو وانەیە لەسەر خۆمان پیادە بکەین و لە زمان و دڵ و کردارماندا ڕەنگ بداتەوە تا ڕەمەزانێکی‌تر فێری وانەیەکی‌تر بین. تا ئەوەی کە تەواو لەسەر پەروەردەی ئیسلامی ڕادێین و شیاوی بەندایەتی ڕاستەقینەی خوا دەبین. هەر وەک چۆن کە لە مەکتەب لە کلاسی یەکەم فێری وانەیەک وەک ئەلفوبێ دەبین تازە هیچ کات لەبیری ناکەین و لە ساڵەکانی‌تر وانە و زانستی نوێتر و زۆرتر فێر دەبین و بەم چەشنە ببینە کەسێکی زانا. ڕەمەزانیش قوتابخانەیەکی بەم چەشنەیە بۆ ڕاهێنانی نەفس لەسەر بەندایەتی خوای گەورە.\nدەی کەواتە با ئەو دەرسانەی کە لە ڕەمەزانی ئەوساڵدا فیڕی بووین لە یادی نەکەین، بەڵکوو بەردەوام کاریان لەسەر بکەین و لە خەوی خەفڵان هەستین و ملکەچی فەرمانەکانی خوا بین. بە بیری ئامانجێک بین کە بۆی خۆلقاوین، بە فکری دوا ڕۆژمان بین، بە فکری ئەو ڕۆژە بین کە ماڵاوایی لەو ژیانە دەکەین و هەموو ماڵ و سامان پلە و مەقاممان بەجێ دێڵین و تەنیا کردەوەکانمان لەگەڵ خۆمان دەبەین، کە تەنیا کردەوەی ڕاست و بەندایەتی خوا فریامان دەکەوێت و ئەو بەندایەتییەی کە ڕەمەزان فێری کردووین.\nخوایە گیان داوات لێ دەکەین و لێت دەپاڕێینەوە تاعات و عیبادەتی ئەو ڕەمەزانەمان قەبوڵ بکەیت، لە گوناح و تاوانەکانمان خۆش بیت، یا ئیلاهی لەو کسانەمان بگێڕی کە خالیسانە و دڵسۆزانە بەندایەتی تۆ دەکەن و توش لێیان ڕازی.\n《ربَّنَا آتِنَا فِی الدُّنیَا حَسَنَهً وَ فِی الآ خِرَﺓ حَسَنَهً وَ قِنَا عَذَابَ النَّارِ》\n《ربَّنَا لَا تُزِغ قُلُوبَنَا بَعدَ ٳذ هَدَیتَنَا وَ هَب لَنَا مِن لَّدُنکَ رَحمَهً ٳِنَّکَ ٲنتَ الوَهَّاب 》\n《ربَّنا تَقَبَّل مِنَّا ٳِنّکَ ٲنتَ السَّمِیع العَلَیمُ》\n《آمین یا رب العالمین》\nنووسەر: کلثوم حسن زادە\nتربیت راهینان لیله القدر مدرسه\nاحکام مربوط به قضا و فدیه روزه\nچه ند زانیارییه ک له باره ی «شه وی قه در»\nاینگونه فرزندانمان را به نماز علاقمند نماییم\nروش هایی ساده جهت مأنوس کردن فرزندانمان با قرآن\nنامه ای به یک خواهر غمگین!\nشایعه پراکنی و چند نکته\nکاهش رفتارهای جنسی نوجوان\nتربیت بهداشتی ، زیبایی و جنسی کودکان\nشه ن کردن و که و کردنی سیکۆلاریزم(۳-۳)\nتوسط کلثوم حسن زاده\nکتاب‌سوزی در ایران توسط سعد بن وقاص! افسانه یا واقعیت\nآشنایی با شخصیت علامه عبدالهادی افخم‌زاده\nباید ها و نبایدهای پیرایش و ویرایش


لە کۆیە شه‌ڕه كه‌و به‌ڕێوه‌چوو\nوێڕاى نیگه‌رانى ژینگه پارێزان\nشلێر سه‌عید 12/01/2019 - 17:32 بڵاوکراوەتەوە لە هەمەجۆر\nلە شاری کۆیە سەڕەڕای نیگه‌رانى ژینگه‌پارێزان لەبارەی ئەم دیاردەیە، شه‌ڕه كه‌وى كه‌وبازانى كوردستان به‌ڕێوه‌چوو.\nئه‌مڕۆ شه‌ممه 12/1/2019، له قه‌زاى كۆیه شه‌ڕه كه‌و بەڕێوەچوو کە تێیدا چه‌ندین كه‌وباز له شاره‌كانى هەرێمی کوردستان به‌شێكیشیان له شاره‌كانى ڕۆژهه‌ڵاتى كوردستانه‌وه هاتبون، و تێدا هه‌ریه‌كه و نمایشی كه‌وى خۆی كرد.\nمسته‌فا ئەحمەد كه‌وباز، بۆ (باسنیوز) گوتى: "من په‌نجا ساڵه كه‌وبازم و شه‌ڕه كه‌و ده‌كه‌م، كه‌و چه‌ند جۆری هه‌یه سۆره‌كه‌و سپی كه‌و زۆرى دیكه‌ش هه‌یه، كه‌و له 3 ساڵى به‌سه‌ره‌وه شه‌ڕی پێده‌كرێت، و كه‌و هه‌یه بۆ شه‌ڕه و هه‌یه بۆ ڕاوه و كامه‌ى ڕاوى چاك بكات نرخى زۆرتره و تا كاتى شه‌ڕه‌كه‌ى زۆرتربێت باشتره، گه‌ر 20 خوله‌ك شه‌ڕ بكات ئه‌وه هه‌زار دۆلار ده‌كات تا سێ هەزار و 500 دۆلار".\nسه‌باره‌ت به‌و شه‌ڕه‌كه‌وە و كۆبوونه‌وه‌ى ئه‌و هه‌موو كه‌وبازه ساڵانه كه كۆده‌بنه‌وه ئامانجیان چیه؟ گوتى: "ته‌نها حه‌زو خولیایه گه‌ر كه‌وه‌كه‌ت بباته‌وه زۆر به‌نرخ ده‌بێت و پاره‌ى زۆر تر ده‌كات و هه‌مو خاوه‌نه‌كه‌شى ئاسوده ده‌بێت".\nلەمباریەوە، حسێن عه‌لی ژینگه دۆست به‌ته‌واوى ئه‌و كاره ڕه‌ت ده‌كاته‌وه و ده‌ڵێت: "له‌قه‌فه‌زكردنى هه‌ر باڵنده‌یه‌ك خۆى تاوانه، جا شه‌ڕپێكردنى زۆر خراپتره، به‌داخه‌وه كه ئه‌و كلتووره له‌هه‌موو جیهان بەردەوامە و بنه‌بڕ ناكرێت".\nسەرڕێژی بەنداوی دووکان کۆتایی پێهات\nسی و یەکەمین ساڵیادی ئەنفالی سنووری کۆیە کرایەوە\nکۆیە.. گەنجێک لە کاتی كاركردندا گیانی لەدەست دا\nکۆیە.. کرێکارانی پاکكەرەوە گردبوونەوەیەکی ناڕەزاییان ڕێک خست\nمەراسیمی ڕۆژی ماربێن قەدیشە لە کۆیە بەڕێوەچوو


وتار/ 20/12/2020 154 جار بینراوە\nماوەیەکە لە عێراقدا بە ھۆی خراپی بەڕێوەبردن نرخی دیناری عێراقی جێگیر نییە!؟ ئەوە شانبەشان ناجێگیر بوونی بارودۆخی ئابووری و کۆمەڵایەتی و سیاسی ووڵات، کە: ھەموویان کاردانەوەی ڕاستەوخۆی لە سەر ژیان و گوزەرانی ھاووڵاتییان دەبێت. یەکێک لەو خزمەتگوزارییانەی؛ کە: لە مێژە لە لایەن دەسەڵات و تاک و کۆمەڵگا فەرامۆشکراوە و مەگەر جار جار وەکی وەختی ئاوێ فەراکێ وەبیریان بێتەوە؛ ئەویش سێکتەری تەندروستی و خزمەتگوزاری پزیشکییە. لە ئێستادا؛ ھەروەک سێکتەرەکان و بەشەکانی بەڕێوەبردن و ئیدارەدانی ووڵات کەوتۆتە ژێر دەستی کەسانی نا پسپۆڕ و بە جۆرێکە باس و خواسی تەندروستی ھەر زۆر درەنگ دەکرێت مەگەر ھەر وەبیریشیان بێت!؟! تەنانت تاکی کوردی، وا دەستی دەھەوکی نراوە؛ کە: ھەر بە تەنگ باری تەندروستی خۆیەوە نییە!؟!\nقەت خزمەتگوزاری تەندروستی لە ھیچ ووڵاتێک بەخۆڕایی و بەلاش نییە! وە ھەر کاتێکیش ئەو بوارەی خزمەتگوزاری ژیانی خەڵک کەوتە مەترسییەوە؛ ئەو کات مرۆڤ ئەو دەستەواژە زێڕینەی وەبیر دەکەوێتەوە؛ کە: تەندروستی تاجێکی زێڕینە!! لەمێژیشە؛ خەڵک و عەوام کە دوعا و نزا لۆ یەکتری دەکەن، ئەوا: ھەموو دەم داوای ساغ و سەلامەتی لۆ خۆشەویستانیان دەکەن. تەندروستی و لەشساغی قەت بە پول و پارە ھەڵناسەنگرێت و ناپیورێت، ھەتا مرۆڤ کاتێک تەندروستی ناساغ دەبێت و دەکەوێتە مەترسییەوە؛ ئەوا: ھەرچی پاشەکەوت کردووە ھەمووی لۆ ساغی و سەلامەتی خۆی سەرف دەکات. بەمە دەردەکەوێت؛ کە: ھەر کەسێک دەوڵەمەند و ھەژار، پیر و جوان و گەنج و لە ھەر تەمەنێک گرنگی بە باری تەندروستی خۆیان بدەن و ھەر گرفتێک و ئاستەنگێک ھاتە بەردەم تاک و کۆمەڵگا و دەسەڵات، ئەوا: دەبێت تەندروستی ھەڵاوێرد بکرێت و قەت نابێت تێچوون و پارەی تەرخانکراو لۆ تەندروستی کەم بکرێتەوە.\nلە ئێستادا؛ کە: نرخی دیناری عێراقی بەرامبەر بە دۆلار لە ھەڵبەز و دابەزە؛ وە ھێشتا جێگیر نەبووە!؟ وە ھەروەھا ووڵاتی ئێمە ووڵاتێکی بەکاربەرە و تەنانەت ئەو دەرمانانەی گوایە لە ناوەخۆ بەرھەم دێت؛ ئەوا: ھەموو ماددە خاوەکانی لە دەرەوە دێت و تێچوونی بە دراوی بیانییە و بە دۆلارە! ھەر لۆیە؛ ئەو خزمەتەی ساڵی پار بە پارەیەکی دیاری کراو پێشکێش دەکرا؛ ئەوا: لۆ ھەمان خزمەتگوزاری پێویستی بە سەرفکردنی بە بڕی پارەی زۆرتر دەبێت!!! ئەوەشمان وەبیر بێت؛ کە: حکومەتیش زەریبە و باجێکی زۆری خستۆتە سەر کەرتی تایبەت و تەنانەت نۆڕینگەی پزیشکانیش لە چاو ساڵانی زوو لە ھەنووکەدا باج و زەریبەیەکی زۆر دەدەن؛ لەوەش بگەڕێن کە: بەناوی زبڵ و خاشاک و پاککردنەوە و ...ھتد دیسان بڕە پارەیەکی زۆرتر لە پزیشکان وەردەگیرێت. زۆربەی ئەو پزیشکانەی؛ کە: نۆڕینگەی تایبەت بە خۆیان ھەیە پارەی کارەبا و پارەی ئاو بە پێنج قاتی خەڵک لۆیان حسێب کراوە؛ وە پێیان دەبژێردرێت.\nبەو شێوەیە بڕوات؛ ئەوا: مەزەندە دەکرێت، کە دەگەل ئەوەی پێشتر ئاستی خزمەتگوزاری تەندروستی ڕوو لە خراپبوون بکات؛ وە ژمارەیەکی زیاتری خەڵک ڕوو لە ھێلی ھەژاری بکەن و بەمەش درەنگتر بەتەنگ تەندروستی خۆیانەوە دەبن!!! کابرا، ماندوو کراوە و ژیانی لێ تەنگ کراوە؛ ئەوجا دەگەل نەبوونی ڕۆشنبیری گشتی و نەبوونی ھۆشیاری دروستی و وا گرفتێکیشی لۆ دروست کراوە ھەتا شەنگی وەبەر مابێت قەت لەخۆی ناخەفتی.... کەواتە؛ تاکەکان زێدەتر دڕدۆنگ دەبن. وە دەسەڵات و حکومەتیش ئەگەر وەکی پێشتر پارە و پول لۆ کەرتی گشتی تەرخان بکەن، ئەوا: بە ھۆی دابەزینی نرخی دیناری عێراقی کەمتر ئامێر و کەرەستە و پێداویستی پزیشکی دەستدەکەوێت. بەمە لەوانەیە؛ کە: ئەو خزمەتگوزارییانەی کە ھەتا ماوەیەک لەمەوپێش پێشکێش دەکرا؛ ئەوا: کەم بێتەوە و کوالێتی ڕوو لە خراپی دەبێت.\nلەمێژە؛ حاجی قادری کۆیی باسی لەوە کردووە، کە: لە ڕۆما کوردێکی بەرچاو کەوتووە؛ بەمشێوەیە:\nلە ڕۆما کەوتە بەرچاوم، کەسێکی ھائیم و حەیران\nبە ھەیئەت تێگەیشتم کوردە بە چەشنی ئەھلی کوردستان


Romans 8 NIV – ڕۆما 8 KSS | Biblica\nRomans 8 NIV – ڕۆما 8 KSS\nئازادبوون لە مردن\n1کەواتە ئێستا تاوانبارکردن بۆ ئەوانە نییە کە لەگەڵ عیسای مەسیحدا یەکن8:1 لەگەڵ عیسای مەسیحدا یەکن لە زمانی یۆنانیدا (لە عیسای مەسیحدا) بەکارهاتووە.، 2چونکە لە ڕێگەی عیسای مەسیحەوە یاسای ڕۆحی ژیان لە یاسای گوناه و مردن ئازادی کردیت. 3خودا ئەوەی کرد کە شەریعەت بەهۆی لاوازی سروشتی دنیایی نەیتوانی بیکات: کوڕەکەی خۆی لە شێوەی جەستەی مرۆڤی گوناهبار8:3 مەسیح خۆی بێ گوناه بوو، بەڵام هەمان جەستەی مرۆڤانەی گوناهباری هەبوو. نارد بۆ ئەوەی ببێتە قوربانی گوناه. لە جەستەی مرۆڤانەدا گوناهی تاوانبار کرد، 4تاکو داواکارییە دروستەکانی شەریعەتی تەورات لە ئێمەدا بێتە دی، کە بەگوێرەی سروشتی دنیایی ناژین، بەڵکو بەگوێرەی ڕۆحی پیرۆز.\n5ئەوانەی بەگوێرەی سروشتی دنیایی دەژین، بایەخ بە کاروباری سروشتی دنیایی دەدەن، بەڵام ئەوانەی بەگوێرەی ڕۆحی پیرۆز دەژین، بایەخ بە کاروباری ڕۆحی پیرۆز دەدەن. 6بایەخدان بە سروشتی دنیایی مردنە، بەڵام بایەخدان بە ڕۆحەکە ژیان و ئاشتییە. 7بایەخدان بە سروشتی دنیایی دوژمنایەتییە لەگەڵ خودا، چونکە ملکەچی شەریعەتی خودا نابێت، لەبەر ئەوەی ناتوانێت. 8جا ئەوانەی لەژێر کاریگەری سروشتی دنیایین ناتوانن خودا ڕازی بکەن.\n9بەڵام ئێوە، ئەگەر ڕۆحی خودا لەناوتاندا نیشتەجێ بێت، ئەوا لەژێر کاریگەری سروشتی دنیایی نین، بەڵکو لە لەژێر کاریگەری ڕۆحدان. ئەگەر کەسێکیش ڕۆحی مەسیحی نەبێت، ئەوا هی مەسیح نییە. 10ئەگەر مەسیح لە ئێوەدا بێت، ئەوا جەستە بەهۆی گوناه مردووە، بەڵام ڕۆح بەهۆی ڕاستودروستی زیندووە. 11ئەگەر ڕۆحی ئەوەی عیسای لەنێو مردووان هەستاندەوە لە ئێوەدا نیشتەجێ بێت، ئەوا ئەوەی مەسیحی لەنێو مردووان هەستاندەوە بە ڕۆحی خۆی کە لە ئێوەدا نیشتەجێیە لەشی مردووشتان زیندوو دەکاتەوە.\n12بۆیە ئەی خوشک و برایان، ئێمە قەرزارین، بەڵام قەرزاری سروشتی دنیایی نین، تاکو بەگوێرەی ئەو بژین. 13ئەگەر بێتو ئێوە بەگوێرەی سروشتی دنیایی بژین دەمرن، بەڵام ئەگەر بە ڕۆحی پیرۆز کردارەکانی سروشتی دنیاییتان مراند، ئەوا دەژین، 14چونکە هەموو ئەوانەی ڕۆحی خودا بەڕێوەیان دەبات، ڕۆڵەی خودان. 15ئێوە ڕۆحی کۆیلەییتان وەرنەگرتووە تاکو بۆ ترس بتانگەڕێنێتەوە، بەڵکو ڕۆحی لەخۆگرتنەوەتان8:15 منداڵی کەسێکی دیکە وەک منداڵی خۆی پەروەردە دەکات و هەموو مافەکانی پێدەدات. وەرگرتووە، بەهۆیەوە هاوار دەکەین: «بابە! باوکە!» 16ڕۆحی پیرۆز خۆی شایەتی بۆ ڕۆحمان دەدات کە منداڵی خوداین. 17ئەگەر منداڵی بین، میراتگریشین، میراتگری خودا و هاومیراتی مەسیح، ئەگەر لە ڕاستیدا لەگەڵ ئەو ئازار بچێژین، بۆ ئەوەیە لەگەڵ ئەو شکۆدار بین.\nئازارەکانی ئێستا و شکۆی داهاتوو\n18پێم وایە ئازارەکانی ئێستا لەگەڵ شکۆی داهاتوو کە تیاماندا ئاشکرا دەکرێت بەراورد ناکرێت، 19چونکە بەدیهێنراو بە پەرۆشەوە چاوەڕێ دەکات ڕۆڵەکانی خودا ئاشکرا بکرێن. 20بەدیهێنراو ملکەچی بێنرخبوون بوو، نەک بە ویستی خۆی، بەڵکو بە ویستی ئەوەی کە ملکەچی کرد8:20 جیهان بە ویستی خۆی نییە کاتێک تووشی کارەسات و ناخۆشی دێت، بەڵکو لەلایەن خوداوە بۆی دێت.، بە هیوای ئەوەی 21کە خودی بەدیهێنراو لە کۆیلایەتی گەندەڵی ئازاد بکرێت تاکو هاوبەش بێت لە سەربەستی شکۆمەندی منداڵانی خودا.\n22دەزانین هەموو بەدیهێنراوان هەتا ئێستا بەیەکەوە دەناڵێنن و ژانیان گرتووە. 23تەنها ئەمە نا، بەڵکو ئێمە کە یەکەمین بەرهەمی ڕۆحی پیرۆزمان وەرگرت، لە ناخماندا دەناڵێنین و بە پەرۆشەوە چاوەڕێی لەخۆگرتنەوەین، واتە ڕزگاریی جەستەمان، 24چونکە بە هیواوە ڕزگارمان بوو. بەڵام هیوای بینراو هیوا نییە. ئەوەی دەیبینی هیوای چی پێ دەخوازیت؟ 25بەڵام ئەگەر هیوای شتێک بخوازین کە بینراو نییە، ئەوا بە دانبەخۆداگرتنەوە چاوەڕێی دەکەین.\n26بە هەمان شێوە ڕۆحی پیرۆز لە لاوازییەکانماندا یارمەتیمان دەدات. نازانین لە پێناوی چی نوێژ بکەین، بەڵام ڕۆحی پیرۆز خۆی بە ناڵەوە داکۆکیمان لێدەکات بە شێوەیەک کە باس ناکرێت. 27ئەوەی دڵی مرۆڤ دەپشکنێت، دەزانێت ڕۆحی پیرۆز بایەخ بە چی دەدات، چونکە بەگوێرەی خواستی خودا داکۆکی لە گەلی پیرۆزی خودا دەکات.\n28ئێمە دەزانین خودا لە هەموو شتەکاندا کار دەکات بۆ چاکەی ئەوانەی ئەویان خۆشدەوێت، ئەوانەی بەگوێرەی مەبەستی ئەو بانگکراون، 29چونکە ئەوانەی پێشتر ناسیبوونی، پێشتر دیاری کردن بۆ ئەوەی وەک وێنەی کوڕەکەی ئەویان لێ بێت، تاکو لەنێو زۆرێک لە خوشک و برایاندا ئەو ببێتە نۆبەرە. 30ئەوانەی پێشتر دیاری کردن بانگیشی کردن، ئەوانەی بانگی کردن بێتاوانیشی کردن، ئەوانەی بێتاوانی کردن شکۆداریشی کردن.\nسەرکەوتنی لە ڕادەبەدەر\n31ئیتر چی بەمانە بڵێین؟ ئەگەر خودا لەگەڵمان بێت، کێ دژمانە؟ 32ئەوەی دەستی بە کوڕەکەی خۆیەوە نەگرت، بەڵکو لە پێناوی هەموومان پێشکەشی کرد، ئیتر چۆن لەگەڵ ئەو هەموو شتێکمان بەخۆڕایی ناداتێ؟ 33کێ سکاڵا لە هەڵبژێردراوانی خودا دەکات؟ خودایە ئەوەی بێتاوان دەکات. 34کێیە تاوانبار دەکات؟ کەس نییە. عیسای مەسیحە کە مرد، بەڵکو لەمەش زیاتر هەستێنرایەوە، هەر ئەویش لە دەستەڕاستی خودایە و داکۆکیمان لێدەکات. 35کێ لە خۆشەویستی مەسیح جیامان دەکاتەوە؟ ناخۆشی یان تەنگانە یان چەوسانەوە یان قاتوقڕی یان ڕووتی یان مەترسی یاخود شمشێر؟ 36وەک نووسراوە:\n[لە پێناوی تۆ بە درێژایی ڕۆژ ڕووبەڕووی مردن دەبینەوە،\nوەک مەڕ بۆ سەربڕین دادەنرێین.]8:36 زەبوورەکان 44:22.\n37بەڵام لە هەموو ئەمانەدا لە ڕادەبەدەر سەرکەوتووین لە ڕێگەی ئەوەی کە خۆشی ویستووین، 38چونکە دڵنیام نە مردن و نە ژیان، نە فریشتەکان و نە سەرۆکەکان، نە شتەکانی ئێستا و نە شتەکانی داهاتوو، نە هێزەکان، 39نە بەرزی و نە قووڵی، نە بەدیهێنراوی دیکە، ناتوانێت لە خۆشەویستی خودا جیامان بکاتەوە کە لە ڕێگەی عیسای مەسیحی خاوەن شکۆمانەوە بۆمان دێت.\nKSS : ڕۆما 8


پێشھاتی نوێ چاوەڕێی عێراق و ھەرێمی کوردستان دەکات. کێشەی نێوان ھەردوو وڵات کاریگەری کردۆووەتە سەر دۆخی سیاسی لەعێراقدا، ھەریەکە لە ئێران و ئەمریکا دەیانەوێ عێراق بەلای خۆیاندا پەلکێش بکەن، عێراقیش دەیەوە بێ لایەن بێ و ناوەڕاستی تەرازووەکە بگرێ. کرانەوە بە رووی وڵاتانی دراوسێ و جوڵەی دیبلۆماسی لە دژواری دۆخەکە کەمناکاتەوە، بەقەد ئەوەی لەناوخۆدا ئیرادەی کرداریی بۆ رووبەڕووی مەترسیە کوشندەکەی عێراق دروست نەکرێت.\nھەڕەشەی گەورە لەئێستادا گەندەڵیە، کە دەیان جۆر گەندەڵی دارایی و کارگێڕیی و سیاسی لە وڵاتدا بوونەتە مەترسی سەرەکی لەسەر چارەنووسی بەڕێوەبردن.\nھەمان ئیرادەی سەرکەوتن بەسەر تیرۆری داعش پێویستە، بۆ سەرکەوتن بەسەر گەمارۆدانی گەندەڵی و سەرخستنی ھەوڵە نوێکانی کەمکردنەوەی. عێراق و ھەرێم لە گەمارۆدانی گەندەڵی دەتوانن ھێز وەرگرن و لەتوانایاندایە دەرباز ببن لە ململانێی نێوان ئەمریکا و ئێران و دوورخستنەوەی گۆڕەپانی بەریەککەوتنەکانی نێوانیان.\nئەشێ ئەو پرسیارە دروست ببێ کە بابەتی گەندەڵی و خۆ پاراستن لە دەستێوەردانی وڵاتان دوو کەیسی جیاوازن بەڵام بۆ ھێزی ناوخۆیی و یەک گوتاری و ھەستانەوە بەڕووی ھەردوو مەترسیەکەدا یەکتر تەواوکەرن.\nیەک گوتاری و یەک سیاسەتی ھاوبەشی دەسەڵاتەکانی عێراق و ھەرێم بەرامبەر بە ئەمریکا و ئێران پێویستە بۆ ئەمەش دروستکردنی ژووری عەمەلیاتی ھاوبەش بە پێویست دەزانرێت بەر لە ھەڵکردنی گەردەلولی ناکۆکیەکانیان. یەک ئاراستەی کار دروست نەبێت ئەوا بە ئاسانتر دەستێوەردان لەسیادە و سامان لایەن ھەردوو وڵاتی ناکۆکەوە دروست دەبن و، وڵات دەبێتە پێخۆری شەڕی بەرژەوەندیەکانیان.\nھاودەنگی دەسەڵاتەکان و کاربەدەستان بەپێی دەستور گرەنتی سود وەرگرتن لە بەردەوامی ئارامی سیاسی و کۆمەڵگایی، دەرفەتی زیاتر دەدەن بۆ ئایندەیەکی باشتر لە ئێستای پڕ دڵەڕاوکێ و، واش دەکات لایەنە دەرەکیەکان سڵ بکەنەوە لەدەستێوەردان و بیرکردنەوە لەوەی وڵاتەکە بە ھەرێمەوە بکەنە گۆڕەپانی شەڕی بەرژەوەندیەکانیان لەسەر حیسابی خەڵک و سامانەکەی.\nپەلەکردن لە بەجێگەیاندنی بەڵێنەکان و بەکردار کردنیان توڕەیی شاراوەی شەقام لە گەرمای ھاوینی چاوەڕوان کراو سارد دەکاتەوە.\nتێوەگلانی بەشێک لەدەسەڵاتداران لەگەندەڵی و خراپ بەکارھێنانی دەسەڵات، سەرمایەیەکی لەحساب نەھاتووی بەفیڕۆ داوەو یەک گوتاری نەھێشتوەو کارتەکانی تێکەڵکردوە.\nلەبەر ئەوە شەڕی گەندەڵکاران و تۆڕی جاڵجاڵۆکەی بەرژەوەندیخوازان شەڕێکی یەخەگرتووی سەختەو، چیتر دواخستن ھەڵناگرێ.\nھەر لەم سۆنگەیەوە لەبەرپاکردن و سەرکەوتنی شەڕی گەندەڵیدا دەتوانرێ عیراق بکەوێتە دەرەوەی بەرداشی نێوان ئەمریکا ئێرانەوە نەک لەنێوان بەرداشیاندا بھاڕدرێ.\n1 بۆچی شەقامی عإراقی لەکورد توڕەن؟\n2 رۆشنبیرو نەتەوە مەریوانی وریا قانعم چۆن بینی\n3 سەردانیکردنی قەڵای نوگرە سەلمان


ئاشنابە بە (Git.ir) ؛یەکێکە لە ماڵپەرەکان بۆ فێربوونی زمانەکانی پرۆگرامسازی و وێب دیزاین و گرافیک دیزاین و …ھتد – کەی ئای تی ئێن\nبەرنامە سازی 16, ئایار 2019\nئاشنابە بە (Git.ir) ؛یەکێکە لە ماڵپەرەکان بۆ فێربوونی زمانەکانی پرۆگرامسازی و وێب دیزاین و گرافیک دیزاین و …ھتد\nھەندێک جار ماندوو دەبیت لە گەڕان بەدوای کۆرسدا، بەتایبەت زمانەکانی پرۆگرامسازی و وێب. زۆرجاریش تۆ دەتەوێت ببیت بە گەشەپێدەری وێب، ئەوا لە ئێستاوە ئاشنابە بە باشترین ماڵپەر بۆ دەستخستنی کۆرس بەبێ بەرامبەر لە بوارە جیاجیاکاندا.\nماڵپەری Git.ir ماڵپەڕێکی تایبەتە بە فێربوون و چەندین کۆرس سەبارەت بە زمانەکانی پڕۆگرامسازی لە بواری وێب و ئەپڵیکەیشن و ڕایەڵە و چەندین فرەیموێرک و ئەپەکانی وەکو فۆتۆشۆپ و ئافتەرئیفیکتس و سریدس ماکس … هتد بەبێ بەرامبەر پێشکەش بە سەردانکەرانی دەکات.\nھەروەھا ئەو ماڵپەرە ھەڵدەستێت بە کۆکردنەوەی باشترین کۆرسەکان لە ماڵپەرەکانی Udemy و Lynda و SkillShare و چەندەھا ماڵپەری دیکە. جیاوازی ئەو ماڵپەرە ئەوەیە دەتوانی ھەر کۆرسێکت بوێت لە ڕێگەی بزوێنەری گەڕانی ماڵپەڕەکەوە گەڕانی بۆ بکەیت و دەستت بکەوێت. جیاوازی ئەو ماڵپەرە لە ماڵپەرەکانی دیکەی پرۆگرامسازی ئەوەیە بەردەوام کۆرس نوێ پێشکەش بە خوێنەرانی دەکات بێبەرامبەر. ماڵپەڕەکە پێکدێت لەم بەشانەی کە لە وێنەکانی خوارەوە دیارن.\nتاگەکان AfterEffects ئای ئۆ ئێس ئەندرۆید Course Programming Tutorial Web فۆتۆشۆپ


سبەی کازمی بۆچی دەچێتە تاران؟\nلە سەردانێکی ڕاگەیەندراودا سبەی یەکشەممە مستەفا کازمی، سەرۆک وەزیرانی عێراق سەردانی تارانی پایتەختی ئێران دەکات، بەپێی زانیاریی میدیا ئێرانییەکان ناوەڕۆکی کۆبوونەوەکەی کازمی لەگەڵ بەرپرسانی ئێران چەند تەوەرێکە، لەنێویاندا پرسی ئاو.\nبەپێی زانیارییەکانی ئاژانسی هەواڵی ئیرنا-ی ئێرانی، کازمی سبەی دەچێتە تاران بۆ گفتوگۆ دەربارەی کۆمەڵێک پرس، لەوانە، پرسی گازی سروشتی و ئەو وزەیەی کە عێراق لە ئێرانی دەکڕێت.\nتەوەرێكی دیكەی گفتوگۆكان، بەپێی میدیاكانی ئێران، پەیوەندیی نێوان ئێران و سعودیەیە، كە لەو نێوەندەدا عێراق وەك نێوەندگیر كار بۆ نزیککردنەوەی هەردوو وڵات دەكات.\nهاوکات عامر فایز، ئەندامی لیژنەی پەیوەندییەکانی دەرەوە لە پەرلەمانی عێراق ڕایگەیاندووە، “سبەی کازمی لەگەڵ بەرپرسانی ئێران باسی سێ پرسی تایبەت بە ناوچەکە دەکات، یەکەم پرسی ئاوە هاوبەشەکانی نێوان هەردوولایە”.\nبەپێی وتەی ئەو پەرلەمانتارە، نێوەندگیریی عێراق لە نێوان سعودیە و ئێراندا پرسێکی دیکەی گفتوگۆی کازمی دەبێت لەگەڵ بەرپرسانی ئێران.\nهاوکات بابەتێکی دیکە کە میدیاکانی ئێران و بەرپرسانی عێراق لەسەری کۆکن ئەوەیە، کازمی باسی دۆخی ئەمنی عێراق و کاریگەریی وڵاتانی دراوسێ دەکات لەسەر عێراق، چونکە کازمی سوورە لەسەر ئەوەی عێراق لە پانتایی یەکلاییبوونەوەی ململانێکانەوە بکاتە وڵاتێکی نێوەندگیر و ڕۆڵگێڕ.\nكازمی داوای بەشداریی كارای هاوڵاتییان لە هەڵبژاردن دەكات\nکریستاڵ پاڵاس 3-0 تۆتنهام\nنێچیرڤان بارزانی: هیوادارین هه‌موو لايه‌ك پابه‌ندى یاسای بودجە بن\nپاش پەسەندكردنی بودجەی عێراق، نێچیرڤان بارزانی ڕایگەیاندووە، “په‌سه‌ندكردنى بودجە دەتوانێت سەرەتایەكی باش و هاندەرى چارەسەركردنی كێشەكانی دیكەی هەرێمی…\nئەنجامدەری هێرشەکەی سەر فڕۆکەخانەی بەغداد دەستگیرکرا\nسەرچاوە ئەمنییە عێراقییەکان بڵاویانکردەوە کە ئێوارەی دوێنێ کەسێک بە تۆمەتی تێوەگلان لە ئەنجامدانی هێرشەکەی دوو ڕۆژی ڕابردووی سەر…\nهەرێم كەمال ئاغا: دەرگای خۆپاڵاوتن سێبارە بكرێتەوە یان نا، كاندیدمان بۆ سەرۆك كۆمار ناگۆڕێت\nسەرۆكی فراكسیۆنی یەكێـتی لە ئەنجومەنی نوێنەرانی عێراق لەبارەی كردنەوەی دەرگای خۆپاڵاوتن بۆ پۆستی سەرۆك كۆماری عێراق ڕوونكردنەوە دەدات،…


بەشی سێیەم/ هەلەبجە\nسەردیواری ژوورەکانی پرسگە، ئالای عیراق و ئەستێرە هەشت پاڵوەکانی بەعس وەك خەونێکی ناخۆش دامەنگیرت دەبن و تەنانەت یونیفۆرمی چەکدارەکانیش هەر لە شێوەی ئەوەی جارانە و ڕەفتاریشیان هەروا... . هەر لەگەڵ دەرچوونی باسەکەمان لە پرسگەکە، کاکی شۆڤێر لە خۆشیانا کاسێتێکی شایی و هەڵپەرکێی خستەسەر و دەنگی دایێ، ده‌تگوت له زیندان ئازادکراوە. لە یەکێك لە هاوسەفەرەکانم پرسی، خاڵە گیان بۆ لە پرسگەکەدا دەستەوداوێنی نزا و پارانەوە بووبووی، ئایا هیچ ترسێکت لە خۆت هەیە؟ وتی نا کوڕم، بەلام هەر کە وتت بۆ هەلەبجە دەچین یا لە هەلەبجەوە دێین، ئیتر وادەزانن پیاوخراپین و سەختگیریمان لەگەڵ دەکەن. وتم، باشە خۆ هەیانە کە بۆخۆی خەڵکی هەلەبجەیە! وتی کوڕی خۆم ئەوانەی تەقەیان لە خۆپیشاندانەکەی هەلەبجە کرد، مەگەر هەلەبجەیی نەبوون؟ چی دەکەی کوڕم، ڕۆژگارەکە ئاوایە، ئەگەر دەمانزانی ئەمڕۆژەش هەروا دەبێت... .\nهەڵبەز و دابەزی باسەکە لە تاسەکاندا، قسەوباسەکەی پێ بڕین.... شۆڤێرەکە کەوتبووە هەوایی خۆیی و نەفەرەکانیش لەتاو خێرا هاژوتن و هەلبەز و دابەزی باسەکە شەق و شڕەکەی لە تاسە بێ ئەژمارەکاندا، ئارامیان لێ بڕابوو و دڵیان لە مستییاندا بوو. هەرچەندە چەندجارێك هاوار و دادیان لێکرد، بەلام کێچێك نەبووە میوانی کاکی شۆڤێر.\nلە سەیسادەق بەولاوە، بیرەوەری ڕۆژانی پێشمەرگایەتی خەیاڵیان داگیر کردم، گردەنازێ، گامێش تەپە، گردی گۆ و تەپەڕێزینە و ته‌پی سه‌فا و خاکوخۆڵ و سورێن و... ڕۆژانێك بوو، پێموابوو ئەگەر دەسەلات خۆماڵی بێت، گونده‌کانی ئێمه‌ش وەك گوندی ئەوروپی ئاوەدان دەبن و ژنانیان لەدەست ئاوکێشی و قوڕو لیتەی کۆلانەکانیان ڕزگاریان دەبێت.\nکاکی شۆڤێر بەدەم سەربادانەوە وەك فرۆکە دەیهاژوشت. ڕیزە دوکانەکەی سیروان (دوجەیلە) گێڕامیانەوە ناو بیرەوەری بیست و پێنج ساڵ لەوەوبەر، ئێوارەیەکی هاوینی 1982 کاتێك لەسەر شەقامە گشتییەکە، چاوەڕێی ترومبێل بووین، بچینەوە هەلەبجە، دوو (جیش الشعبي) هاتن و من و برادەرەکەمیان گرت... . کەلاوەکان، شوێنەواری کارگەی چایی و پەتاتەکە، کەم ئاوەزی چەکدارە بەرهەڵستکارەکانی کوردی هێنایەوە یادم، کاتێك شەوانە، بە نارنجۆکئەنداز و ئارپیجی بەردەبوونە چواردیوارەکانیان و دەبوونە هاوکاری رژێمێك کە بە راگواستنی گوندەکان بنەمای ئابوری کوردستانی وێران کردبوو.\nپرسگەی بەردەم شار، (چوونە ناو هەلەبجەوە بۆ بەعسییەکان قەدەغەیە)، رووم لە نەفەرەکەی تەنیشتم ناو وتم، ئەی سیراوان، ئەی خوڕماڵ، ئەی گوندەکانی شارەزوور، ئەی هەورامان چی، بەعسییەکان ئازادن بچنە ناویان؟ لەوەلامدا ئەویش وتی ئەی بەعسییەکانی ناو خودی هەلەبجە چی، ئەی ئەو بەعسییانەی لەناویدا فەرمانڕەوایی دانیشتوانەکەی دەکەن و تەقە لە خۆپیشاندەرانی دەکەن چی؟ ئەی ئەو دادگەرە، کە خەریك بوو سزای سێدارە بۆ لاوە خۆپیشاندەرەکانی هەلەبجە ببڕێتەوە، چی؟ ... .\nبیست ساڵ لەوەوبەر پیاوانی ڕژێم بۆ ناچارکردنی خوێندکاران بە بەشداری لە دەنگدان بۆ یەکێتییە زەردەکەی خوێندکاران، چوارلای فێرگەکانی بە (جیش الشعبي) دەگرت و مامۆستا (خضیر)ی دەناردە گیانی خوێندکاران.\nبەڵام ئەوەی پێچەوانەی ئەوانی تر هەروەك سەردەمی بەعس لە گەشەسەندندایە، ژمارەی مزگەوتەکان و داگیرکردنی رووبەری زیاتریانە لە جاران. جاران باس و تاکسی سیمای شاریان بە هەلەبجە دەبەخشی، بەلام ئەوڕۆ نەبوونیان رادەی هەژاری خەڵکەکەی دەخەنەڕوو. جاران بالاخانەکانی ڕۆشنبیری و لاوان و تێلەگراف و بانك و پشکنینی توتنەکە و ئامادەییەکان، لە هەڵەبجەدا دیاربوون، بەلام ئەوڕۆ مزگەوت و ماڵی لێپرسراوان و دەولەمەندان... .\nلە یادی بیست ساڵەی ڕاپەڕینی دانیشتوانی هەلەبجە بەڕووی «بەعس»دا بۆ راگرتنی گواستنەوەی لادێکان، لە چوارڕیانە سەرەکییەکەی نێوەندی هەلەبجەدا، ڕێك لەو شوێنەدا کە «مەریوان» گیانی بەختکرد، بە راسەری شەقامەکەوە دەسەلادارانی شار، لافیتەیەکیان هەڵواسیبوو و تێیدا ئەو راپەڕینە جەماوەرییە بێوێنەیەی بیست ساڵ لەوەوبەری بە کارەسات نێوبردبوو. نووسرابوو له یادی "کاره‌ساته‌که‌ی 13/5/ 1987دا....".\nبیست ساڵ لەوەوبەر کاتێك کە ڕۆڵەکانی ئەم شارە راپەڕین، ئەو ڕۆژە دەستەی چەکداری «ینك» لەوێ خۆیان حەشار دابوو و خەڵك داوای یارمەتیان لێکردن و ئەوان چونکە راپەڕینی جەماوەری سەربەخۆ لە بەرنامەیاندا نەبوو، ئامادەی هاریکاری نەبوون. بیست ساڵ لەوەوبەر لە کاتێکدا مناڵانی دەستفرۆشی هەلەبجە سنگی ڕوتیان بە گوللەوە دەنا، شێخ و مەلا و حاجییەکان نەیاندەوێرا بچنە مزگەوتەکان و نوێژی نێوەڕۆ و پاشنیوەڕۆیان بکەن. بەڵام ئەوڕۆکە ئەوان فەرمانڕەوان و دەستفرۆشانی هەلەبجەش برسیتر و ڕوتەڵەتر، مزگه‌وته‌کان به‌رزتر و پانوپۆرتر، ژماره‌ی لێپرسراوه سه‌رمایه‌داره‌کان زۆرتر و زۆرتر... .\nئێمە نەماندەزانی جیاوازی «بەعس»،«بزووتنەوەی ئیسلامی»، «ینك»، «پدك» و هیتر هەر لەناوەکانیاندایە و هەرکات ئێمە بۆ بەدەستهێنانی داخوازییەکانمان یا ناڕەزایی دەربڕین ڕژاینە سەر شەقامەکان، وەلامی هەموویان هەر یەکە؛ گوللەبارانکردن، زیندانیکردن، شەوکوتانەسەر، هەرەشە و ترساندن و بێسه‌روشوێن کردن... .\nدوا وشه، ئه‌وه‌ی له ده‌می خه‌ڵکه‌که‌یه‌وه بیستم و ئه‌وه‌ی بینیم، ڕۆژانی پێش ڕاپه‌ڕینی جه‌ماوه‌ری 13ی ئایاری 1987ی وه‌بیرهێنامه‌وه، که چۆن خه‌ڵکه‌که په‌نگی خواردبوو و چاوه‌ڕێکی هه‌لێك بوون، تاوه‌کو په‌لاماری داروپه‌ردووی ده‌سه‌لات بده‌ن. له‌چاوی خه‌ڵکی هه‌ڵه‌بجه‌دا ته‌قینه‌وه‌ی بورکانێكی مێژوویی ده‌بینی، خه‌ڵکی شار توڕه‌ن؛ توڕه له خۆیان و له ده‌سه‌ڵات، له‌و ڕۆژگاره‌ی که به‌ده‌ستی خۆیان به‌عسییه کوردییه‌کانیان به‌خێو کرد و هێنانیانه‌سه‌ر ته‌ختی پاشایه‌تی و ئه‌وانیش ماره‌کانیان به‌ردانه دانیشتوانی شاره‌که‌ی «زوور»، ڕۆژگارێك که داڵده‌ی پیاوه‌کانی «مۆسۆلۆنی» و «هێتلەر» و «هارونه ڕه‌شید»یان ده‌دا. پێکه‌نین و خه‌نده‌ی پاش ڕاپه‌ڕین له‌سه‌ر لێوانیان بزرکاوه، ئه‌و دیمه‌نه ئه‌م په‌یامه به گوێی ڕێبواراندا ده‌دات "مه‌رگم له‌م ژیانه پێ باشتره ". ئه‌مه په‌یامی ڕاپه‌ڕینێکی تره، که‌ی و چۆن، ئه‌وه ڕۆژگار دیاری ده‌کات.... . وه‌ی به حاڵی ئه‌وه‌ی له به‌ره‌ی خه‌ڵکدا نه‌بووه و نییه، چونکه مێژوو به‌زه‌یی به‌که‌سدا نایێته‌وه... .


"ئەکادیمیای سوێدی بۆ ڕاهێنان" لەلایەن وەزارەتی کار و کاروباری کۆمەڵایەتی عێراق وە هەروەها UNIDO پشتگیری لێدەکرێت. UNIDO ڕێکخراوی نەتەوە یەکگرتووەکانە بۆ پەرەپێدانی پیشەسازی.\nلەم ئەکادێمیایە خولی ڕاهێنان و فێرکردن بۆ ئەم بوارانە لە بەردەستن:\n• ئای- تی (کۆمپیوتەر).\n• میکانیك لە بواری پیشەسازی قورس.\n• کڕین و فرۆشتن.\nتۆ دەتوانیت بۆ یەکیك لەم بابەتانەی ڕاهێنان داواکاری پێش کەش بکەیت. بەشێکی خەرجی خولی ڕاهێنانەکە پێویستە خۆت بیدەیت.\nماڵپەڕی ئینتەرنێتی ئەکادێمیاکە بە زمانی ئینگلیزیە. ئەگەر تۆ زانیاریت لەم بارەیەوە بە زمانێکی تر پێویستە، تکایە لە ڕێگەی فەیس بووکەوە پەیوەندیمان پێوە بک\nئەکادیمیای سوێدی بۆ\nسەرمان لێبدە لە فەیسبووك\nپێویستە لەسەرت کە بۆ خولی ڕاهێنانەکە بەشێك لە خەرجیەکە خۆت بیدەیت.


📖 چەککردنی لەشکری ئیسلامی و شەهید بوونی سەلاحی موهەندیس | پۆل: کورتەباس | زمانی بابەت: 🏳 کوردیی ناوەڕاست\nلە سەرکردایەتییەوە ئاگاداریان کردم بڕیاریان داوە لەشکری ئیسلامی چەک بکەین، بە نامە ئاگاداریان کردم و دیارییان کردبوو کە من لێپرسراوی یەکەمی ئه و جێبەجێکردنە بم لە شارباژێڕ. من کە لەوێ بووم، نیازی ژنهێنانم هەبوو. کە لە قەرەداغ پەڕیبوومەوە، دوا کەوبووم. ئه و برایانەی لەوێ بوون، ئەمانە بوون: کاک بەکری حاجی سەفەر و کاک سالار عەزیز، کە ماڵیان لە پاڕەزان بوو، حامدی حاجی خالید، ئاوات قارەمانی، کاک شۆڕش ئیسماعیل، سەلاح چاوشین، کاک وەهاب، کاک شەوکەت حاجی موشیر و چەندین کادێری سیاسی و عەسکەری. لەسەر ئه و بڕیارەی سەرکردایەتی کۆبووەنەمان کرد و بۆ جێبەجێکردنی نەخشەمان دانا.\nئه و هێزەی لەشکری ئیسلامی هاتبوونە حاجی مامەند، له و کاتەشدا وردەوردە لەگەڵ برایانی پارتی پەیوەندیمان باشتر دەبوو، برایانی پارتی بە سەرکردایەتیی نادر هەورامی و کاک عەبدوڵڵا حەمە ئەمین ئاغا لەگەڵ هێزەکانی خۆیاندا بوون.\nهەر له و کاتەدا بوو بڕیارمان دا لەشکری ئیسلامی چەک بکەین. پارتی ئاگای لەوە نییە ئێمە نیازمان چییە. لەبەر ئەوەی من پەیوەندیم لەگەڵ پارتی باش بوو و ڕێکەوتنەکە من واژوم کردبوو لەگەڵیان، وامان پێ باش بوو من بچمە دێی قەڵاتێ و لە نزیک هێزەکانی پارتی بم، بۆ ئەوەی ئەگەر لەکاتی چەککردنی لەشکری ئیسلامی شتێک هاتە پێشەوه، من لێیان نزیک بم و قسەیان لەگەڵ بکەم.\n✍ ئەم بابەتە بۆ دواجار لەلایەن: (زریان سەرچناری)ەوە لە: Nov 6 2020 9:16PM باشترکراوە


لە “دیوانی جوند” كارییان كردووە سێ چەكداری داعش دەستگیركران – تۆڕی میدیایی خەڵک\n2019/07/20 - 11:53 AM\nوەزارەتی ناوخۆی حكومەتی فیدراڵ، دەستگیركردنی سێ داعش ڕادەگەیەنێت كە وەك چەكدار لە “دیوانی جوند” لە موسڵ كارییان كردووە.\nئەمڕۆ شەممە، وتەبێژی وەزارەتی ناوخۆی عیراق لە بەیاننامەیەكدا ڕایگەیاندووە”بەڕێوەبەرایەتی پۆلیسی ئوم ڕەبیعەینى سەر بە فەرماندەیی پۆلیسی نەینەوا، بە پشتبەستن بە زانیارییە هەواڵگرییە وردەكان و یاداشتەكانی دەستگیركردن لەلایەن دادوەرییەوە، سێ داعشی دەستگیركرد كە وەك چەكدار لە (دیوان الجند) لەماوەی دەسەڵاتی داعشدا لە شاری موسڵ كارییان كردووە”.\nوتەبێژی وەزارەتی ناوخۆ دەڵێت”دەستگیركراوەكان دانیان ناوە بە بەشداریكردنیان لە شەڕەكانی دژ بە هێزە ئەمنییەكان لەكاتی ئۆپەراسیۆنەكانی ڕزگاركردنی نەینەوا”.\nبەپێی بەیاننامەكەی وەزارەتی ناوخۆی عیراق”داعشەكان لە هەردوو بەری ڕاست و چەپی شاری موسڵ دەستگیركراون”.\nوێڕای تێپەڕینی نزیكەی دوو ساڵ بەسەر ڕزگاركردنی شاری موسڵ و تەواوی ناوچەكانی تری عیراق لە چەكدارانی ڕێكخراوی داعش، بەڵام تائێستاش پاشماوەكانی ڕێكخراوەكە لە هەندێك ناوچەدا بونییان ماوە و زۆرجاریش هەڕەشەی ئەمنی لەسەر هاووڵاتیان و هێزە ئەمنییەكان دروستدەكەن.\nبەوێنە، ناوچە گەشتیاریەكانی شارەدێی هەڵشۆ زۆر دڵڕفێنن


پێشمەرگە لە کۆبانێ و ئانکارا لە ئۆفسایددا | مەسعوود مەناف|Masoud Manaf\nماڵه‌وه > NNSROJ\t> پێشمەرگە لە کۆبانێ و ئانکارا لە ئۆفسایددا\nپێشمەرگە لە کۆبانێ و ئانکارا لە ئۆفسایددا\n31 تشرینی یه‌كه‌م 2014 Rojpress\tلێدوانێک بنووسە Go to comments\nجەنگیز چاندار- رادیکاڵ\nلە تورکییەوە: مەسعوود مەناف\nچوونی پێشمەرگە بەسەر خاکی تورکیادا بۆ کۆبانێ، ڕووداوێکی زۆر گرینگتر لەوەیە کە لە یەکەم نیگادا دێتە بەر چاو. ڕووداوێکی مێژووییە. بەڵام بۆ مەگەر پێشمەرگە کێیە؟ کۆبانێ کوێیە؟ کێن ئەوانەی کۆبانێ دەپارێزن، شەڕی بۆ دەکەن؟\nکۆبانێ، شارێکی کوردستانی سووریا، یانی ڕۆژئاوایە کە مانگێکە بەرانبەر بە هێرشی داعش ڕاوەستاوە. تا ئەو ڕادەیە کە بەرخۆدانیان، گۆڕانی بەسەر سیاسەتەکانی ئەمریکادا هێنا. شارێکی کوردان کە لەسەر سنووری تورکیایە. یەپەگە؛ یەکینەکانی پاراستنی گەل، هێزیکی چەکدارە کە وەک باڵی سەربازیی پارتی یەکێتیی دێمۆکراتیک، واتە دەستەخوشکی پەکەکە لە سووریا دەناسرێ. کەوایە دەتوانین یەپەگە بە برای دوانەی هەپەگە بزانین.\nبۆیە ئەو وردەکارییانە باس دەکەم تا شی بکەمەوە چۆن کۆبانێ خەریکە دەبێتە “حەماسەیەکی هاوبەشی کورد”ەکان و هەنگاوێکی هەستیار لە قۆناخی “نەتەوەسازی”ی کورددا. چەندین ڕۆژە کە لە پەرسووس و جۆڵەمێرگەوە بگرە تا ئامەد و قارس، شەڕڤانانی یەپەگە، بە واتایەکی تر “شەهیدە کورد” بەخاک دەسپێردرێن. ئەو شەهیدانەی کە لە “بەرخۆدانی کۆبانێ”دا گیانیان لەدەست داوە. تەرمەکان، لە خاڵی سنووری مورشیدپینارەوە دەهێنرێنە تورکیا و لەوێوە بەرەو شوێنی لەدایکبوون یا بەخاکسپێردرانیان ڕەوانە دەکرێن. لەو مانگەی دواییدا، کوردەکانی تورکیا و سووریا، ئەوەندەی تر ئاوێتەی یەک بوون. هەرچەند پێشووتریش هەر وابوو و جیاکردنەوەیان لە یەکدی هاسان نەبوو. ڕێووڕەسمی بەخاکسپاردنی تەرمی “شەڕڤانانی شەهیدی کورد”، بەڵگەیەکی جوان و روون بۆ سەلمانی ئەو هەستە هاوبەشەیە.\nدەربازبوونی پێشمەرگە بەسەر خاکی تورکیادا بۆ کۆبانێش بۆیە مێژووییە، چونکە لە پەراوێزی ئەم تابلۆیەدا دەقەومێ کە وێنام کرد. هەژماری ئەو پێشمەرگانەی کە دەچنە کۆبانێ، ئەوپەڕی دەگاتە ١٥٠ کەس بۆیە پێم وانییە ئەو ڕێژە، گۆڕانکێکی ئەوتۆ لە باڵانسی هێز لەم شارە ساز بکات. وێناچێ کەم و زیادبوونی ١٥٠ چەکدار، گۆڕانێکی ئەوتۆ بەسەر چارەنووسی کۆبانێدا بێنێ. ڕاستە کە گەیشتنی چەکی دژەتانک و چەند جۆرە تۆپ و تەقەمەنی، کاریگەری لەسەر بەرەکانی شەڕ و بەرەنگاربوونەوەی کاراتری داعش دەبێت بەڵام دووپاتی دەکەمەوە، گرینگیی هاتنی پێشمەرگە بۆ کۆبانێ و مێژوویی بوونی ئەو هەنگاوە، پێوەندی بە لایەنی سەربازی مەسەلەکەوە نییە بەڵکوو لایەنی سیمبۆلیکی ناردنی هێز و “یەکگرتوویی نەتەوەیی کورد”انە کە وەپێش هەموو ڕەهەندەکانی تر دەکەوێتەوە.\nپێشمەرگە خۆی، کارنامەیەکی ئەوەندە درەوشاوەی لە بەرانبەر داعشدا لەخۆ نیشان نەداوە. مەسەلەن لە شنگال و مەخموور و زۆر شوێنی دیکە، هاوکات لەگەڵ هێرشە ئاسمانییەکانی ئەمریکا، هێزەکانی هەپەگە بوون لە پێشنیان بە داعش گرت. مەسعوود بارزانی تەنانەت لێپێچینەوەی دەربارەی ئەو فەرماندە پێشمەرگانە دەستپێکرد کە چیای شنگالیان بەجێهێشتبوو و خۆی شەخسەن، سەردانی هەپەگە- تۆ بیخوێنەوە یەپەگە-ییەکانی کرد و پیرۆزبایی لێکردن. هەر بۆیەش ساڵح موسلیم، هاوسەرۆکی پەیەدە، بەردەوام دووپاتی دەکاتەوە کە “شەڕڤانمان لازم نییە بەڵکوو چەکی قورس و کاریگەرمان لازمە”.\nهەڵبەت ئەوەشمان لەبیر نەچێ کە بێ شک، تورکیای چاوەڕوانی کەوتنی کۆبانێ، مومکینە حیساباتی خۆی لە ئیزندان بە دەربازبوونی پێشمەرگە بۆ کۆبانێ هەبێ. یانی مومکینە تورکیای وای لێکدابێتەوە کە بە چوونی هێزی پێشمەرگەی هاوپەیمان، لە کاریگەریی پەیەدە کەم بکاتەوە. پەیەدەیەک کە کاربەدەستانی ئاکەپە، بە دوژمنی تورکیای دەزانن و حەز بە هێزگرتنی ناکەن.\nئەو کاتەی کە هێزی پێشمەرگە چاوەڕوانی چراسەوزی ئانکارا بۆ دەربازبوون لە خاکی تورکیای دەکرد، ئەحمەد داوودئۆغڵوو، سەرۆک وەزیری تورکیا لە دیمانەیەکدا لەگەڵ کاناڵی بی بی سی دەیکوت وڵاتەکەی حەز بە دیتنی سێ گرووپ لەسەر سنوورەکانی ناکات: ڕەژیمی سووریا، داعش و پەکەکە. ناوبراو هەرسێ لایەن بە دوژمنی تورکیا و سەرچاوەی مەترسی و هەڕەشە بۆ سەر وڵاتەکەی دەزانێ. ئێستا ئایا بە سەرنجدان بەو گوتانەی داوودئۆغڵوو، مۆڵەتدان بە دەربازبوونی پێشمەرگە بۆ کۆبانێ دەبێ چۆن لێک بدەینەوە؟ دیارە مەبەست ئەوەیە کە بە ناردنی کوردەکانی هەولێر، واتە “کوردانی دۆست” بۆ کۆبانێ، باڵانسی هێز لەگەڵ “کوردەکانی دوژمنی تورکیا” رابگیرێ. یا ئەوە کە تورکیا بە کردنەوەی کۆریدۆر، ملکەچی زەخت و داوای ئەمریکا بووە. وەڵامی ئەو پرسیارە هەر کامیان بێت، جیاوازییەکی ئەوتۆی نابێ بۆیە کە چوونی ١٥٠ پێشمەرگە، هەنگاوێکی سیمبۆلیک و لە هەمان کاتدا ڕووداوێکی مێژووییە. یەکەم جارە لە مێژوودا کە هێزی چەکداری پارچەیەکی کوردستان، بەسەر خاکی مەزنترین پارچەی کوردستاندا، بە مەبەستی هاوکاریکردن دەچێتە پارچەیەکی تر. تەنانەت هەوڵی دەربازکردنی نهێنیی پێشمەرگە بە خاکی کوردستانی تورکیادا بۆ پەرسووس و کۆبانێ، پاش ئەو پێشوازییە گەرمەی کە خەڵک لە هەولێرەوە تا دهۆک و زاخۆ لێیان کردن، نەیدەتوانی لە گرینگیی مێژوویی ئەو هەنگاوە کەم بکاتەوە.\nلەبیرتان نەچێ کە حەوتوویەک بەر لە چوونی پێشمەرگە لە هەولێرەوە بۆ کۆبانێ، پەیمانێک لە نێوان پەیەدە و بارزانی لە دهۆک واژۆ کرا کە ڕێگەی بۆ ئەو هەنگاوەی دوایی خۆش کرد.\nلەم نێوەدا دەبێ سەرنجی دیپلۆماسیی ئەمریکا و ئەورووپا[بە تایبەت ئاڵمان] سەبارەت بەو مژارە بدەین. بێ لەبەرچاوگرتنی هەڵوێستی ڕۆژئاواییەکان، مومکین نییە بتوانین لێکدانەوەمان بۆ گۆڕانکارییە سیاسییەکانی داهاتووی هەرێمەکە هەبێ. تماشای ئەو کردەوە سیمبۆلیکانە بکەن: ئاڵمان ڕایگەیاندووە کە تانک دەداتە هێزی پێشمەرگە. لەم لاشەوە فڕۆکەی هێزی ئاسمانیی ئەمریکا، چەک و چۆڵی حکوومەتی هەرێمی کوردستان، لە ڕێگەی ئاسمانەوە دەگەیەنێتە دەستی یەپەگە لە کۆبانێ.\nهاوکات “دێر شپیگێل”، شوێندانەرترین و جیددیترین گۆڤاری ئاڵمان، لە دوا ژمارەیدا، لاپەڕەی یەکەمی تایبەت کردووە بە کۆبانێ و گرینگترین نووسراوەی گۆڤارەکەشی لەژێر سەردێڕی “خەڵکێکی فەرامۆشکراو” بەو مژارە تەرخان کراوە. مەبەستی نووسەر لە خەڵکی فەرامۆشکراو، کوردەکانن کە ڕۆژئاوا خەریکە هێدی هێدی لێیان خاوەن دەردەکەوێ و تەنانەت بە قیمەتی دژکردەوەی تورکیاش، خەریکە دەرخستنی پەکەکە لە لیستی تیرۆر دەخاتە ڕۆژەڤ.\nهاوکات، تورکیا بە دەستپێشخەری ئاکەپە، لە سایەسەری کۆبانێ، دەرفەتێکی نوێی بۆ چارەسەرکردنی بەپەلەی پرسی کورد کەوتۆتە دەست. ئەگەر لەو دەرفەتە کەڵک وەرنەگیرێ تورکیا ناچار دەبێ باجێکی قورس و مێژوویی بدات.\nپێشمەرگە لە کۆبانێ و ئانکاراش لە ئۆفسایدێکی مێژوویی دایە.\n31 تشرینی یه‌كه‌م 2014 له 18:28\nپیشمرگه در کوبانی و آنکارا در آفساید/ جنگیز چاندار- رادیکال | Rojpress/ ڕۆژپرێس\nڕۆژی جیهانیی پشتیوانی لە کۆبانێ ١ی ١١ی ٢٠١٤ “١٠٠١ سێو”ی تەها کەریمی پاڵێوراوی باشترین بەڵگەفیلمی فێستیڤاڵی ئاسیا پاسفیکە\nدوو نوسەری دیاری كوردستان، پڕۆژەیەك بۆ چاكسازیی ئابوریی و سیاسیی لە هەرێمی كوردستان دەخەنەڕوو\nتێکستی گۆرانی کوردی\nبەرگەی ئەم کۆچە ناگرم/ ئاوارە وڵات\nسلێمانی نیوەی رێگایە- بەهرووز شوجاعی\nپەرلەمان و زمان – هەردی مێدە\nدەردی دڵ بۆ کێ بەیان کەم / شیعری هێدی


"تورکیا گورزى گەورەى بەردەکەوێت"\nجەمیل بایک ڕەخنە لە ئەمریکا دەگرێت کە پەیوەندییەکانى لەگەڵ کوردانى ڕۆژئاواى کوردستان “تەکتیکى” بووە، جەختیشدەکاتەوە تورکیا کەوتووەتە بیرێکی قوڵەوە و ئەگەری هەیە گورزێکی گەورەی بەربکەوێت.\nجەمیل بایک هاوسەرۆکی کۆما جڤاکێن کوردستان (کەجەکە) ئەمڕۆ یەکشەممە 17ى تشرینى دووەمى 2019، بە میدیاکانى پەکەکەى ڕاگەیاندووە “ئەمریکا هەوڵیدا هەم تورکیا و هەم کورد لە سوریا بۆ خۆی بەکاربهێنێت. بەم شێوەیە سوریایەک بەدڵی خۆی دروست بکات. ئەمریکا هیچ کاتێک دەستی لە تورکیا هەڵنەگرت. لەبەرئەوەی تورکیا ئەندامی ناتۆیە. پەیوەندی لەگەڵ کوردیش بەست، بەڵام درێژەی بە پەیوەندیەکانی لەگەڵ تورکیادا”.\nوتیشى “ئەمریکا هەوڵیدا کورد و تورکیا بەپیێ بەرنامەی خۆی بەکاربهێنێت و نزیکی خۆیانی بکات. بەڵام تورکیا قبوڵی نەکرد. لەبەرئەوەی تورکیا دوژمنایەتی کورد دەکات. دەیەوێت کورد لەناو ببات. ئەمریکاش هەوڵیدا لەنێوان کوردانی ڕۆژئاوا و تورکیادا پەیوەندی دروستبکات و هەردووکیان لە خزمەتی خۆیدا بەکاریان بهێنێت”.\nبەوتەى جەمیل بایک، ئەمریکا لەبەرئەوەی زیاتر لەگەڵ تورکیا بەرژەوەندی هەیە و ئەندامی ناتۆیە و لەگەڵ کورد لەدژی داعش پەیوەندیەکی تاکتیکی دروستکرد. دواتر لەگەڵ تورکیا ڕێککەوتنی کرد و بەو هۆیەوە بۆ ئەوەی هەرێمی ئارام دروست بکات. داوای لە کورد کرد قبوڵی بکات. کورد قبوڵی نەکرد. بەم شێوەیە ڕێگەیدا بە تورکیا هێرشی ڕۆژئاوای کوردستان و باکوری سوریا بکات.\n“دوای ئەوەی بەرخۆدانێک پیشاندرا، بینی ئەگەر ڕێگە لەو دۆخە نەگرێت، زەرەرمەند دەبن. ئەمریکا لەگەڵ تورکیا دانیشت و ڕێککەوتن. ئامانجی رێککەوتنەکە کردنەوەی رێگەی تورکیایە. بۆ ڕەوایەتیدان بە داگیرکارییە. لەگەڵ تورکیا هەوڵی لاوازکردنی کوردیاندا. ویستی کوردان لاواز بکات بۆ ئەوەی مەجبوری ئەمریکا بن. بەم شێوەیە لە ڕێگەی تورکیا سوریایەک لە بەرژەوەندی خۆی دروست بکات”، جەمیل بایک وایوتووە.\nجەمیل ئەوەشى خستووەتەڕوو، هەم ئەمریکا و هەم تورکیا کوردیان کرد بە قوربانی بەرژەوەندی و ئامانجەکانیان. ئەمریکا و روسیا ڕێگەیان بە تورکیادا. بەو هۆیەوە هەڵوێستی ئەمریکا و ڕووسیا بۆ کورد یەک شتە. “بە تەواوی دوژمنکارانەیە بۆ قڕکردنی گەلی کورد هاوکاریکردنی تورکیایە. نە ئاگربەست هەیە، نە هەوڵێکی چارەسەری. بە تەواوی پشتگیریکردنی تورکیایە بۆ قڕکردنی کورد”.\nلەبارەى تورکیاوە جەمیل بایک باسى لەوەکردووە، هەرچەندە لەنێوان ڕوسیا، تورکیا و ئێراندا رێککەوتن هەبێت و ڕوسیا تورکیا پەیمان ببەستن، “بەڵام تورکیا دەست لە داگیرکەری بەرنادات، رەوایەتی پێدا. بەڵام تا کۆتایی بەردەوام نابێت. دیارە، سوریا، ئێران و ڕوسیا تا کۆتایی ئەم دۆخە پەسەند ناکەن. دیارە ئەمە دەبێتە کێشە لەنێوانیاندا. لەوانەیە تا ئاستی شەڕ بروات. ئەم ئەگەرەش هەیە”.\nبەبڕواى جەمیل بایک، تورکیا لەنێوان ڕوسیا و ئەمریکا گیریخواردووە، چۆن خۆی ڕزگار دەکات، نادیارە. ئەگەری هەیە گورزی گەورەی بەربکەوێت.\nکورد لەکوێی پرۆسەى دیاریکردنى سەرۆکوەزیرانى نوێی عێراقدایە؟ "بە ڕێککەوتن نەبێت کورد ڕۆڵی نابێت"\nبەرهەم ساڵح لەگەڵ خۆپیشاندەرانى بەغداد کۆبوەتەوە ناس کورد ناوەڕۆکى کۆبوونەوەکان ئاشکرا دەکات\n11:20 شه‌ممه 23 تشرینی دووه‌م 2019\nکێشەیەکى “لەناکاو” روبەڕووى کارەباى هەرێم بووەوە..ئەگەرى کوژانەوەى گشتى هەیە\n"پێشتر ژنێك عه‌فرینى به‌ڕێوه ده‌برد ئێستا میلیشیاكان وێرانیان كردووه"\n10:21 یه‌ك شه‌ممه 08 کانونی یەکەم 2019


جیهانێكی دەوڵەمەندو گەلانێكی هەژار\nجیهانێكی دەوڵەمەندو گەلانێكی هەژار   15/2/2017\nسەرچاوە: گۆڤاری فورین ئەفیرز\nلەعەرەبییەوە: ئەركان جەبار\nئەو جیاوازییە گەورەیەی كە لەنێوان چینەكانی كۆمەڵگەدا دەبینرێت چ لە وڵاتە پێشكەوتووەكاندا بێت یاخود تازەگەشەكردووەكان، پێشبینی ئەوەی لێدەكرێت كە رووبەڕوبوونەوەو توندوتیژی توندی لێبكەوێتەوە ئەگەر بەشێوەیەكی بابەتیانە چارەسەر نەكرێت. بەتایبەت لە دوای فراوانبوونی زیاتری جیاوازییە چینایەتییەكان‌و ناڕەزایی‌و رژانە سەرشەقامی ملیۆنەها هاووڵاتی لە بەرامبەر سوكایەتیپێكردنیان، وەك ئەوەی لە وڵاتانی بەهاری عەرەبیدا بە روونی بینرا. پێش ئەوەی بۆ پایتەخی وڵاتانی جیهان بگوازرێتەوە لە ئەمریكاوە بۆ ئیسپانیا، هاوشێوەی بزوتنەوەی ناسراو بە «ۆول ستریت داگیر بكەن».\nجاك گولدستون كۆمەڵناسی ئەمریكی‌و لێكۆلەری بواری بزوتنەوە كۆمەڵایەتی‌و شۆڕشەكان، تیشك دەخاتە سەر ئەو پێشكەوتنەی كە لە كۆمەڵگە دروست بووەو ئاماژە بە خاڵە هاوبەشەكانی نێو چین‌و توێژە جیاجیاكان دەكات، كە بریتییە لە دەستبەسەردا گرتنی سامان‌و داهاتی گەلان‌و هەروەها كۆژان‌و نەهامەتی پێكهاتەكانی تری كۆمەڵگە.\n«هۆكاری ئەو تۆڕەییە شێتانەیە چییە؟»\nوێڕای جیاوازییەكانی نێوان بزوتنەوەی ناسراو بە «ۆول ستریت داگیر بكەن»و بزوتنەوەی «15 مایۆ»ی ئیسپانیا لەلایەك‌و بزوتنەوە جەماوەرییەكانی تری وەكو «تی بارتی»و بەرەی نیشتمانیی فەرەنسا‌و بیگیدا لە ئەڵمانیا لەلایەكی ترەوە، بەڵام ئەو لێكۆڵەرە ئەمریكییە پێیوایە كە هەموو ئەو بزوتنەوانە بەشدارن لەو شەپۆلە ناڕەزایەتییەی بەرامبەر بەوانە ئەنجام دەدرێت كە پێیانوایە سوودمەندی یەكەمن لە سەر حیسابی كۆمەڵگە بەگشتی. لەكاتێكدا لایەنێك لە ئایدۆلۆجیا سیاسییەكە وایدەبێنێت كە هۆكاری ئەو توڕەییە كۆمەڵایەتییە بۆ دەوڵەمەندە چاوچنۆكەكان دەگەڕێتەوە‌و لایەنێكی دیكەش بەرپرسیارییەتیەكە دەخاتە ئەستۆی پەنابەر‌و كۆچبەرەكان، كە كارو ژیانی كرێكارە لۆكاڵییەكانیان خستۆتە مەترسییەوە‌و جێگەیان پێ لیژ كردوون.\nهەرچەندە ئێستا بارودۆخی جیهان بەراورد بە پێشتر باشتربووە، لەڕووەكانی ئاستی بژێوی خەڵك لە زۆربەی وڵاتان‌و بەرزبوونەوەی نێوەندی تەمەن‌و ئاستی خوێندەواری، لەپاڵ ئەمانەشدا دەستەبەربوونی تۆڕی ئینتەرنێت كە زۆربەی خەڵكی دەتوانن بە نرخێكی هەرزان سوود لەو خزمەتگوزارییە وەربگرن، بەڵام جاك گولدستون دەپرسێت: «هۆكاری ئەو تۆڕەییە شێتانەیە چییە؟».\nئەو بەو شێوەیە شیدەكاتەوە، كە ئەو شەپۆلە ناڕەزایەتییە بۆ فراوانبوونی بۆشایی نێوان چینەكانی كۆمەڵگە دەگڕێتەوە.\nكەمبوونەوەی بۆشایی لەنێوان چین‌و توێژەكانی كۆمەڵگە لەناو وڵاتە پێشكەوتووكاندا\nلەساڵانی هەشتاكانی سەدەی رابردوودا، جیهان بۆ وڵاتانی پێشكەوتوو یان دەوڵەمەندی وەك (ژاپۆن، ئەوروپا‌و باكووری ئەمریكا)، لەگەڵ وڵاتانی دواكەوتوو یاخود هەژار وەك تەواوی وڵاتانی دیكەی جیهان دابەش كرابوو. هەریەك لە كریستۆف لاكنەر‌و برانكۆ میلانۆڤیچ لە بانكی نێودەوڵەتی ئاشكرایانكرد، داهاتی مامناوەند لە وڵاتانی پێشكەوتوو لە ساڵی 1988دا، (20 - 30) هێندە بەرزتر بووە لە تێكڕای ئەو داهاتە لە وڵاتانی هەژاردا. هاوكات بەهۆی كەمبوونەوەی جیاوازی چینایەتی لەنێوان دەوڵەمەندو هەژارەكاندا لە وڵاتانی پێشكەوتوودا، بووە هۆی ئەوەی كە كۆمەڵگەی یەكسان لە داهاتدا لە دایك بێت. ئەویش بەهۆی گەشەی پیشەسازیی كە هەلی كاری زۆری بۆ دەستی كاری مامناوەند رەخساند لەبەرامبەر كرێیەكی گونجاو. بەتایبەت لە كۆتاییەكانی جەنگی دووەمی جیهانی لە ساڵی 1945 و جەنگی ڤێتنام لە ساڵی 1975.\nلە وڵاتانی كەنەدا‌و ئەمریكا‌و بریتانیا‌و لەپێش جەنگی دووەمی جیهانییەوە، پشكی یەك یانە لە 100 دەوڵەمەنترین یانەكان لە داهاتی نەتەوەیی بە رێژەی لە (10%)ەوە بۆ (16%) بەرزبوونەوە. پاشان لە كۆتایی حەفتاكانی سەدەی رابردوودا بۆ (8%) دابەزی. بەڵام لە ئەوروپا‌و ژاپۆن‌و لە سەردەمی جەنگی دووەمی جیهانیدا، پشكی یەك یانە لە 100 دەوڵەمەنترین یانەكان بەشێوەیەكی مەترسیدار لە نێوان (11% - 18%) بۆ (4% - 9%) لەسەرەتای هەشتاكاندا دابەزی.\nكۆچی كۆمپانیا پیشەسازییەكان بۆ ئەو وڵاتانەی كە كرێیان كەمە\nجاك گولدستون ئاماژە بە كۆچی كۆمپانیا پیشەسازییە جیهانییەكان دەكات بۆ ئەو وڵاتانەی كە ئاستی كرێیان نزمە. ئەمەش بووە هۆی زیانگەیاندن بە كرێكارانی وڵاتانی پێشكەوتوو، كە هەزاران هەلی كار لەدەستچوون.\nبە جۆرێك بەپێی لێكۆڵینەوەیەكی پسپۆڕانی ئابووری لە پەیمانگەی (ماساچوستس) بۆ تەكنەلۆژیا، بەهۆی گواستنەوەی كاری سەرەكی كۆمپانیا پیشەسازییەكانی ئەمریكا بۆ دەرەوەی ئەو وڵاتە، دوو ملیۆن‌و 400 هەزار هەلی كار لە ئەمریكا لەدەستچوون. هەروەوها بە درێژایی 30 ساڵی رابردوو بەرهەمی گەشەی جیهانی لە وڵاتە دەوڵەمەندەكاندا لە دەستی بەڕێوەبەر‌و بەڕێوەبەری جێبەجێكاری دامەزراوەكاندا بوون. لەكاتێكدا چینە مامناوەندەكە زیانێكی گەورەیان بەركەوت.\nهەر لەوبارەیەوە‌و بەگوێرەی راپۆرتێكی سەنتەری (بیو) بۆ توێژینەوە، رێژەی پێگەیشتووانی خێزانی چینە مامناوەندەكان لە ئەمریكا لە ساڵی 1971 لە (61%) بۆ (50%) لەساڵی 2014 دابەزیوە.\nهەرچەندە زۆربەی ئاماژەپێدەرەكان روونیدەكەنەوە، كە كۆچبەران هۆكار نین بۆ ئەوەی ئەمریكییەكان كارەكانیان لەدەستبدەن، بەڵام هەمیشە چینی مامناوەند لەو وڵاتە هۆكاری كۆژان‌و دەستنەكەوتنی كاركردنیان دەگەڕێننەوە بۆ هاتنی بەلێشاوی كۆچبەران بۆ وڵاتەكەیان. لەكاتێكدا هۆكاری سەرەكی‌و راستەقینە بۆ نەهامەتی ئەو چینە لە بنەڕەتدا بۆ جیهانگیری‌و پێشكەوتنی تەكنەلۆژیا دەگەڕێتەوە.\nهاوكات لە وڵاتانی تازەگەشەسەندوودا هەست بە قوڵبوونەوەی جیاوازییە چینایەتیەكانی كۆمەڵگە دەكرێت، بە شێوەیەك دانیشتووانی گوندو ناوچە هەژارەكان یاخود ئەوانەی لە كانە مەترسیدارەكاندا كار دەكەن، بەدەست هەژاری‌و برسێتییەوە دەناڵێنن، هاوكات لە بەرامبەر دیمەنی سامان‌و ژیانی دەوڵەمەندەكاندا هەست بە سوكایەتی‌و توڕەیی دەكەن. جێگەی گومانیش نییە ئەگەر بڵێن هەر ئەو دۆخە بووە هۆی سەرهەڵدانی بەهاری عەرەبی لەچەند وڵاتێكدا، كە یەكێك لە هۆكارەكانی بریتی بوو لە خراپی بارودۆخی ئابووریی هاووڵاتیانی كەمدەرامەت‌و چینە مامناوەندەكە.\nبەپێی راپۆرتێكی نوێی رێكخراوی نەوتەوە یەكگرتووەكان، لە نێوان ساڵانی (1990 - 2010)، بۆشایی لە تێكڕای داهاتی وڵاتانی تازەگەشەكردوو بۆ (11%) قوڵبۆوە، لەوەش گرنگتر زیاتر لە (75%)ی دانیشتووان لە كۆمەڵگە تازەگەشەكردووەكاندا لەو شوێنانە دەژین كە جیاوازی چینایەتی تیایاندا زۆرە، زیاتر لەوەی كە لە ساڵی 1990دا هەبوو.\nلەئێستادا بەردەوام بوونی ئەو نا ئومێدییە كۆمەڵایەتییە گەیشتۆتە ئاستێكی جیهانی، بە جۆرێك وڵاتانی خاوەن ئابووریی گەورە‌و تازەگەشەسەندوو لە ئاسیا‌و ئەمریكای لاتین‌و خۆرهەڵاتی ناوەڕاست هەست بە توڕەیی دەكەن لەوەی كە تائێستا لە ئەركی بەڕێوەبەردنی دامەزراوە جیهانییەكانی وڵاتانی پێشكەوتوو پەراوێزخراون. چونكە هێشتا سندوقی نێودەوڵەتی نەخت‌و بانكی نێودەوڵەتی‌و ئەنجومەنی ئاسایشی نەتەوە یەكگرتووەكان، لەلایەن یانەی ئەوروپا‌و ئەمریكاوە قۆرخكراوە.\nئەو لێكۆلەرەی بواری بزوتنەوە كۆمەڵایەتی‌و شۆڕشەكان وایدەبینێت، كە ئاسان نییە بتوانرێت چارەسەری راستەقینەو خێرا بۆ ئەو كێشە كەڵەكەبووە دیاری بكرێت. بەڵام ئەو وڵاتانە دەتوانن دەست بە دەركردنی یاسای لۆكاڵی بكەن، بەمەبەستی رەخساندنی هەلی كارو خزمەتگوزارییە سەرەكییەكان. ئەمە جگە لە دابینكردنی چاودێری تەندروستی بە نرخی گونجاو و شوێنی نیشتەجێبوونی شیاو و بیمەی كۆمەڵایەتی، ئەوەش بۆ رێگریگرتن لە فراوانبوونی بۆشایی چینایەتی‌و نادادپەروەری لەناو كۆمەڵگەكاندا. هاوشێوەی هەڵگرتنی بەرپرسیارێتی بەشێك لە خراپیەكانی بیمەی كۆمەڵایەتی لەلایەن ئەو كەسانەی كە ئاستی داهاتیان بەرزە.\nجاك گولدستون پێیوایە، بوونی نا یەكسانی لە داهاتدا بەو شێوە گەورەیە زیانبەخش نییە ئەگەر جیاوازییەكە تەنیا بریتی بێت لە جیاوازی جۆری ئۆتۆمبێل‌و ژمارەی رۆژە پشووەكانی خاوەنەكەی، بەڵام ئەگەرهاتوو جیاوازییەكە بگاتە ئەو رادەیەی كە نەتوانرێت خوێندنێكی باش بۆ منداڵەكانی دەستبەربكات‌و خاوەنی شوێنێكی نیشتەجێبوونی گونجاو نەبێت‌و داهاتێكی باشی نەبێت‌و هاوكات تەواوی تێچووی چاودێری كۆمەڵایەتی لەئەستۆ بگرێت، ئەوكات جیاوازی‌و نا یەكسانییەكە بە سوكایەتی لێی دەڕوانێت‌و سەرەنجام دەبێتە هۆی تۆڕەبوون‌و دڵەڕاوكێ‌و نەهێشتنی متمانە.\nلەسەر ئاستی جیهانیش، بارودۆخەكە وادەخوازێت كە چاوخشاندنەوە بە تەواوی یاسا‌و كاری دامەزراوە جیهانییەكاندا بكرێت. لەنێویدا دروستكردنی دامەزراوەی باشتر بۆ چۆنێتی مامەڵەكردن لەگەڵ پرسی كۆچبەرو پەنابەراندا. بەڵام لەحاڵەتی دان پێدانەنان بەم جۆرە گۆڕانكاری‌و مامەڵەكردنە لەسەر ئاستی لۆكاڵی‌و جیهانی، ئەوە بێگومان سیاسەتی ناوخۆیی لەوڵاتانی جیهان‌و پەیوەندییە نێودەوڵەتییەكان هێندەی دیكە ئاڵۆز‌و مەترسیدار دەبن لەوەی كە پێشتر هەبووە.\nوەرگەڕانی رێڕەوی جیاوازییەكان\nلە دوای ئەو سەردەمە ئاڵتوونییەی چینە مامناوەندەكان لە وڵاتانی پێشكەوتوودا، ئاراستەی رێڕەوی جیاوازی چینایەتییەكان لە نێوان وڵاتانی پێشكەوتوو و تازەپێگەیشتووەكاندا لەساڵانی هەشتاكان بە دابەزین وەگەڕا. بەڵام دواتر جیاوازییەكە لەناو خودی وڵاتە دەوڵەمەندەكاندا قوڵبۆوە. هاوكات لە هەشتاكاندا وڵاتی چین كرانەوەیەكی گەورەی بەخۆوە بینی. دواتر هندستان بەڕووی ئابووریی جیهانیدا، كە بووە هۆی بڵاوبوونەوەی بەرهەمهێنانی جیهانی كە شمەك‌و خزمەتگوزاری كەمتێچووی دەستەبەركرد بەدەستی كاری ئاسیاوی، كە بە كرێیەكی كەم كار دەكەن. هاوكات وڵاتانی بەرهەمهێنەری شمەكە سەرەكییەكانی وەك: بەرازیل‌و ئیندۆنوسیاو باشووری ئەفریقیا بوونە گەورەترین بەرهەمهێنەری جیهانی. ئەمە جگە لە بەرزبوونەوەی نرخی نەوت لەلایەن وڵاتانی ئۆپیكەوە، كە داهاتی لە جیهانی دەوڵەمەندەكانەوە بۆ وڵاتانی بەرهەمهێنی نەوت گۆڕی.\nئەو گۆڕانكارییەش لەدوای خۆیدا بەرزبوونەوەی خێرای كرێی لە وڵاتانی تازەپێگەیشتوو لێكەوتووە. سەرەنجام ملیۆنەها كەس لە بازنەی هەژاری لە چین‌و هندستان‌و ئەمریكای لاتین‌و خۆرهەڵاتی ناوەڕاست‌و بەشێك لە وڵاتانی ئەفریقیا رزگاریان بوو. لەئەنجامیشدا جیاوازی لە نێوان وڵاتانی دەوڵەمەندو هەژارەكاندا كەمتر دەركەوتن. لە سەرتای ساڵی 2011دا، هیچ جیاوازییەكی قوڵ لە ناوەندی داهاتی نێوان وڵاتانی پێشكەوتوو و تازەگەشەسەندوو بەدینەكرا. وەك ئەوەی لەساڵی 1988دا بوونی هەبوو.\nلەساڵی 1980دا‌و بەپێی داتاكانی سندوقی نێودەوڵەتی نەخت، قەبارەی ئابووریی ئەمریكا دە هێندەی قەبارەی ئابووریی چین بوو، هەروەها كۆی بەرهەمی ناوخۆیی چین هاوتا بوو بە (8%)ی كۆی بەرهەمی ناوخۆیی ئەمریكا. لە ساڵی 2014-یشدا، ئابووریی چین كەمێك پێش ئەمریكا كەوت‌و لەگەڵ ئەوەشدا تێكڕای گەشەی هندستان لەو ساڵەدا بەڕێژەی (40%) بەرزبوونەوەی بەخۆوە بینی بەرامبەر بە كۆی بەرهەمی ناوخۆیی ئەمریكا‌و (20%) بەرامبەر بە بەرازیل.\nسەرچاوە: رۆژنامەی ئەلتەقریر


سێکس شۆپ - ویکیپیدیا، ئینسایکڵۆپیدیای ئازاد\nسێکس شۆپێک لە ھامبورگی ئەڵمانیا\nسێکس شۆپێک لە ئامستردامی ھۆڵەندا\nسێکس شۆپ بەو فرۆشگایانە دگووترێ کە ئامرازی جنسی دەفرۆشن، وەکوو سێکس تۆی، جلی بزوێنی ھەستی سێکسی، و ئامرازەکانی سێکسی پارێزراو وەکوو کاندۆم و ھەروەھا دوای سەدەی ٢١ فیلم و گۆڤاری پۆرنیش لایان دەست دەکەوێ. ھەندی لە سێکس شۆپەکان لەوانەیە ژوورێکیان ھەبێ بۆ نیشاندانی فیلمی پۆرن.\nزۆرتری سێکس شۆپەکان لەژێر فەرمانی یاسا دان، بۆ نموونە کەسانی خوار ١٨ ساڵ و لە ھەندێ شوێن خوار ٢١ ساڵ مافی چوونە زووریان نییە. لە ھەندێ شوێن و وڵات و لە زۆربەی وڵاتە ئیسلامیەکان سێکس شۆپەکان نایاسایین.\nڕێژەیەکی زۆری سێکس شۆپئ ئۆنڵاین لە ئینتەرنێتدا ھەن کە ئامراز و فیلمی پۆرنیان دەست دەکەوێت، ئەو فرۆشگایانە بە دڵنیایی خوازیاری زیاتریان ھەیە، بەھۆی ئەوەی دەتوانرێ لە ماڵەوە ئامرازی داواکراو دەست بکەوێ.\nویکی فارسی - سکس شاپ\nوەرگیراو لە «https://ckb.wikipedia.org/w/index.php?title=سێکس_شۆپ&oldid=731123»\nئەم پەڕەیە دواجار لە ١٦:٢٤ی ٢٠ی تشرینی دووەمی ٢٠٢٠ نوێ کراوەتەوە.


قاهیرە شاری شەو! … زاهیرعەبەڕەش – Dengekan\nbyZahir Abarash\tMarch 5, 2020\tGeneral, Literature\nرۆژی 20 ی فێبروەری ساڵی 2020 بۆ سازدانی وارکشۆپێک لەسەر هونەری شانۆ گەیشتمە شاری قاهیرە لە ووڵاتی میسر. گەشتەکەم لەسەر بانگهێشتی ( فرقە شمس المسرحي) بوو. کە هونەرمەند و بەرێوەبەری بەرهەم (حسن شمس الدین) بەرێوەبەری ئەم دەزگا هونەریەیە. هاوکات هونەرمەند عومەر دەروێش هاوسەفەری ئەم گەشتەم بوو. وارکشۆپەکەم لەسەر شانۆ، تەرکیز و نواندن بۆ ماوەی دوورۆژ لە کاتژمێر دەی بەیانی تا حەوت ئێوارە بەردەوام بوو.\nجگە لە ئەندامانی گرووپی شانۆی رۆژ و هەندێک خوێندکاری پەیمانگای بەرزی شانۆ دوورۆژنامەنووسی رادیۆ و تەلەفزیۆنی میسری بەشداری وارکشۆپەکەیان کرد. ئەوەی جێی سەرنج بوو هاوکات لەگەڵ ئەم وارکشۆپەی مندا. بەگوێرەی سەرچاوە رۆژانامەوانیەکانی میسر، نزیکەی حەوت هەزار کۆرو کۆبوونەوەی هونەری،ئەدەبی و وارکشۆپی تر هەبوو لەهەمان هەفتەدا. هەروەک بەرێوەبەری هونەری حسن شمس پیی ڕاگەیاندم کە نزیکەی حەوسەد کەس ناوی خۆی بۆ ئەو وارکشۆپە نوسیبوو. بەڵام من پێم ڕاگەیاندبوو کە تەنها وارکشۆپەکەم بۆ دوانزە تا چواردەکەس دەکەم، لەگەڵ ئەوەشدا هەژدە خوێندکار بەشداری وارکشۆپەکەی کرد. کە خۆشبەختانە فیدباکێکی زۆری وەرگرت و بووە جێی رەزامەندی بەشداربوان. لە رۆژنامەکانی میسردا باسی لێوەکرا. یەکێک لەو شتانەی کە جەختیان لێکردبووە کە ئەم وارکشۆپە بێ بەرامبەرەو بە خۆراییە. چونکە پێدەچوو هەموو وارکشۆپێک لەو ووڵاتەدا بە بەرامبەر بێت و بێ بەرامبەر وارکشۆپ نەکرێت. وابڕیاریشە لە ئایندەیەکی نزیکدا سەردانی شاری قاهیرە بکەمەوە بۆ پێشکەشکردنی شانۆییەک کاری رێژی بۆ بکەم.\nهەر لەو هەفتەیەدا دوای تەواوبوونی وارکشۆپەکەم هاوریەکی شاعیرمان بانگهێشتی گەرەکێکی کۆن میللی کردین، لە باڵەخانەیەکی کۆندا کە پێیان دەوت صالۆنی شیعری گەرەک. گەورەترین شاعیری ئێستای میسر آحمد عبدالمعطي حجازي کە هاوڕێی نزیکی صلاح عبدالصبور بوو لەگەڵ چوار ڕەخنەگری ئەدەبی، کە نزیکەی سی کەسێک کۆبونەوەو باسیان لە زمانی شیعری نوێ و کلاسیک دەکرد. بەتەنیشت ئەو باڵەخانەیەوە، ماڵێکی تر هەبوو بەناوی بیت العود، کە بۆ موسیکزیانی کوردی نەسیر شەمە کرابووە و تێدا منداڵان و خوێندکارانی فێری ئامێری عود دەکرد.\nPrevious روانگەیەکی تر لە هەمبەر دۆزی مێینە … ستیڤان شەمزینی\nNext جۆكه‌ر .. ئه‌و فیلمه‌ی زێتر له ملیار دۆلار داهتی بوو … حه‌یده‌ر عه‌بدولڕه‌حمان


پیاوێکی چینی دوای ٢٩ ساڵ بەدایکی شادبووەوە : چاوی گەل\nپیاوێکی چینی دوای ٢٩ ساڵ بەدایکی شادبووەوە\nنوسەر : chawigal لەبەرواری : مارس - 25 - 2015\nئەمڕۆ ٢٥ ئایار سەرچاوە هەواڵییەکان ناوخۆییەکانی چین بلاویانکردەوە، پیاوێکی چینی دوای ٢٩ ساڵ لە ونبوونی بە دایکی شاد دەبێتەوە.\nسایتی هواشانگ دەیلی چین بڵاویکردەوە، ئەو پیاوە کە ناوی نەهاتووە لە ساڵی ١٩٨٦ دا کە تەمەنی هەشت ساڵان دەبێت، لە وێستگەیەکی شەمەندەفەردا لە پارێزگای شانخی هەرێمی زیانگ وندەبێت.\nنزیکەی ٣٠ ساڵ لەمەوبەر ئەو پیاوەی ئێستا و ئەو منداڵە هەشت ساڵەی ئەو کاتە، دوای ئەوەی سواری یەکێک لە فارغۆنەکانی شەمەندەفەرەکە دەبێت، دوای چەند کاتژمێرێک بە تەنیا دەگاتە پارێزگای سیچوان، کە ٢٠٠ کیلۆمەتر لە شارەکەی خۆیەوە دوورە.\nبەگوێرەی هەواڵەکە دوای چوار ڕۆژ خێزانێک لە گوندی قو لەو شارە دەیدۆزنەوە و دەیبەنە لای خۆیان و ناوێکی نوێی لێدەنێن.\nئێستایش دوای ٢٩ ساڵ ئەو پیاوە بڕێکی کەم لە ژیانی پێش ونبوونی لە بیرماوە، بە شێوەیەک تەنیا ناوی دایکی و مامی و شارەکەیی لەبیرماوە.\nئەم پیاوە لە ڕۆژی جیهانی دایکدا لەڕێگای وێبسایتی نوسینگەی ئاسایشی گشتی هەرێمی زیانگەوە پەیامێک بڵاودەکاتەوە، کە تیایدا باسی چۆنیەتی و کاتی ونبوونی خۆیی کردووە. بەپێی سایتی (هواشانگ دەیلی) چینیش لە پەیامەکەدا ئەو پیاوە وتوویەتی کە ئەو دایکی لێ ونبووە و هیواخوازە کە پۆلیس لە دۆزینەوەیدا هاوکاری بکات.\nدەسەڵاتدارانی هەرێمەکەش ڕاستەوخۆ دەستیان بە گەڕان و بەدواداچوون کردووە، دوای ١٠ ڕۆژ لە بەدواداچوون دایکی کوڕەکە دەدۆزنەوە، ئەمەش دوای نیشاندانی وێنەیەکی ئەو پیاوە لە تەمەنی لاویدا یەکسەر دایکەکە دەیناسێتەوە.\nلەئێستادا دایکەکە تەمەنی ٦٣ ساڵە و دەڵێت: ”پێم وابوو کە هەرگیز منداڵەکەم لەم ژیانەدا نابینمەوە”. کوڕەکەیشی وتی “پێشتر بیری لە گەڕان بەدوای دایکیدا کردووەتەوە بەڵام دودڵ دەبێت لەوەی کە ئەو خانەوادەیەی کە بەخێویانکردووە نیگەرانبن”.


18/4/2021 08:30 AM\nلەوانەیە یەکێک لە ئەندامانی خانەوادەکەت بەڵێنی بڕە پارەیەکی پێدابیت و پێتی نەدات. پەلە مەکە بۆ سەرکۆنەکردنی، بێگومان هۆکارێکی بووە! هەوڵبدە خۆت زیاتر لە گۆڕانکارییەکان بگونجێنیت و دڵخۆش بە بوونی کەسە ئازیزەکانت و کاتێکی زیاتریان لەگەڵ بەسەر بەرە.\nهەوڵە ئابورییەکانت دەگاتە ئەنجام و لە ڕوی ئابورییەوە سودمەند دەبیت. پەیوەندییەکانت گرژیی تێدەکەوێت و باشتر دیدارت لەگەڵ هاوڕێکانت دوا بخەیت و لە لێخورینی سەیارەدا زۆر بەسەرنج بدە چونکە پێدەچێ ڕوداوێکت لەبەردەم بێت.\nخۆشەویستەکەت بەبێ هیچ هۆکارێک سەرکۆنەت دەکات، ئارام بە و خۆت توشی دەمەقاڵە مەکە. هەوڵبدە بە ئارامی بابەتەکانی بۆ ڕونبکەیتەوە، بە هاسانی چارەسەر دەبێت. کاتێک لەگەڵ کەسە بەتەمەنەکانی خانەوادەکەت قسە دەکەیت، ئارامی خۆت بپاڕێزە!\nلەوانەتە لە شوێنی دەوامەکەت تووشی قسە و باس بیتەوە، چونکە دەنگۆیەک لەسەر تۆ بڵاو کراوەتەوە. ئەوەندە ناهێنێت خۆت توشی شەڕ بکەیت، هەموو شتێک بە خێرایی ئاسایی دەبێتەوە. ئەم پاش نیوەڕۆیە ئەگەری ئەوە هەیە پارەیەکی باشت دەست بکەوێت.\nئەمڕۆ لە لێخۆڕینی ئۆتۆمبێلدا زۆر وشیار بە! ڕەوتێکی ناخۆش دەستی پێکردووە و دەبێ خۆت بپارێزیت. خانەوادەکەت دڵیان لەلای تۆیە، خۆشەویستی ئەوان بەکەم مەزانە و گرنگی زیاتریان پێ بدە. ئەمڕۆ بەگومانەوە هیچ بڕیارێکی ئابوری مەدە!\nلەوانەیە ئەمڕۆ زۆر سەرقاڵ بیت، کۆمەڵێک کێشەت هەیە کە پێویستە چارەسەریان بکەیت. هاوکارەکانت پێناچێ یارمەتیت بدەن، ئارامی خۆت بپارێزە، ئەگینا قسەیەک ئەکەیت کە دواتر پەشیمان ئەبیتەوە! ئەم پاش نیوەڕۆیە ئەگەری ئەوە هەیە هەواڵێکی ناخۆش بگاتە دەستت سەبارەت بە کەسێکی ناسیاو.\nلەوانەیە لەگەڵ بەرپرسەکەت توشی کێشە ببیتەوە. ئاداری ئەو قسانە بە کەوا دەیکەیت. کاتێک لەگەڵ هاوبەشی ژیانت قسە دەکیت، پێویستە ئارامی خۆت بپارێزیت، چونکە مەترسی ناتەبایی و دووری دەبیندرێت.\nتا پاش نیوەڕۆ هەواڵێک دەگاتە دەستت و باس لە گەشتێک ئەکا کە پێوسیتە بە خێرایی بڕۆیت. لەوانەیە هاوبەشەکەت ڕەزامەند نەبێت بە ئەنجامی ئەو گەشتە، بەڵام دەرئەنجام تۆ قەناعەت دەهێنیت و گەشتەکەت دوا دەخەیت. کە هەر ئەمەش باشترە بۆت.\nپێدەچێت تووڕە و ناڕەحەت بیت و سترێست هەبێت، خۆت لە دەمەقاڵە و باس دور ڕابگرە. جەستەت ئامادەیە بۆ قەبووڵی نەخۆشییەکان. لەوانەیە حەز بکەیت دیدار و گەشتە کارییەکانت دوا بخەیت. کەسانێکی زۆر تۆیان خۆش ئەوێت، قەدری ئەو کەسانە بزانە.\nئەمڕۆ لە شوێنی کار کردنت توشی چەند گرفتێک ئەبیتەوە. پێدەچی سەرچاوەی گرفتەکان ئابوری بن. خۆت لە باس و دەمەقاڵە دوور ڕابگرە و باشترین کار لە ئێستدا سازانە. ئەگەر ئەم کێشەیە بەبێ ناڕەحەتی چارەسەر بکەیت، سودمەند دەبیت.\nهەندێک ڕوداوی پێشبینی‌نەکراو ڕوو دەدەن کە پلانەکانی تۆ دەشێوێنن. چاوەڕێ مەبە ئەو کارە نوێیەی وا دەستت پێکردوە بە خێرایی سودمەندت بکات، پەلەکردن لە ئامانج دورت دەخاتەوە. هەوڵ بدە بڕیارە گرنگەکان دابنێیت بۆ کاتێکی گونجاوتر.\nلەوانەیە کارێکی نوێ دەست پێبکەیت، ئەو کارە سودی باشی دەبێت، بە مەرجێک لە سەرکۆنەکردنی کەسانی دەوروبەرت زیادەڕەوی نەکەیت. لەگەڵ هاوبەشی ژیانت هاوسەنگی ڕابگرە، هەندێک چاوەڕوانی هەیە کە پیویستە جێبەجێی بکەیت ئەگینا عاجزبوونی لێدەکەوێتەوە. ئەمڕۆ ناسیاوێک سەردانت دەکات و شتێکت بە دیاری پێ‌دەدات.


رێگاي ئێوه رامياري » هەڵوێستی ئەمریکا و رووسیا لەبەرانبەر کورد\nناوەندی لێکۆڵینەوەی فرڵ نووسی: ئەمریکا لە ئامرازی کورد بۆ پێشگرتن لە دەرچوونی تورکیا لەناتۆ و گەیشتن بە بەرژەوەندییەکانی لەسوریا کەڵک وەردەگرێت لەکاتێکدا رووسیا دەیەوەێت کوردەکان لەگەڵ دەمشق ئاشت بکاتەوە و رێکیان بخات.\nئەم ناوەندە لەدرێژەدا نووسی: رووسیا و ئەمریکا دوو زلهێزن کە هەڵوێستی جیاوازیان لەبەرانبەر کوردا هەیە. ئەمریکا هەرکات تورکیا بیەوێت لەناتۆ دەربچیت لەکارتی کوردەکان کەڵک وەردەگرێت. ئەم وڵاتە دوو رەوتی کوردی لەسوریا لەوانە ئەنەکەسە و هەسەدە بۆ بەرژەوەندی خۆی بەکار دێنێت. بۆ ئەوەیە کە بەرژەوەندییەکانی لەسوریا دابین بکرێت. ئەمریکا ئێستا بەدوای دامەزراندنی پێگەی سەربەخۆیەی بۆ کوردانی سوریا.\nلەدرێژەی ئەم راپۆرتەدا هاتووە، رووسیا زۆر دژی ئارمانجەکانی ئەمریکا لەسوریا و بەکارهێنانی کوردەکان لەدژی تورکیا زۆر دژ نییە چوونکە مسکۆ دەیەوێت سوریا لەشەڕی زیاتر دوور بکاتەوە و سەقامگیری بۆ بگەڕێنێتەوە وئەمەش بۆ مانەوەی رووسیای لەو وڵاتەو. رووسیا دژی بەشداری کردنی کوردەکان لە دەسەڵاتی ئایندەی ئەو وڵاتە لە پێناو دانیشتنەکانی ئاستانادا دژایەتی ناکات دەیەوێت تا رادەیەیک کورەدکان ئۆتۆنۆمیان هەبێت.هەڵبەت لە چوارچێوەی خاکی سوریا.\nئەم ناوەندە لەکۆتایدا دەنووسێت: ئەمریکا لەئێستادا بەدوای یەکخستنی دوو رەوتە کوردیەکە و گەڕاندنەوەی هێزی پێشمەرگە بۆ نێو سوریا تا پێکەوە لە چارەسەری قەیرانی سوریا بەشدار بن هەڵبەت واشنگتۆن ئەمە بەهاوکاری رووسی ئەنجام دەدات. دەمشق هیچ کات زۆر رژد لەگەڵ هێزە کوردیەکان ناکەوێتە شەڕەوە و لەگەڵیان گفتگۆ دەکات و لەوانەیە سەر بگرێت. ئەمریکا و رووسیا دەتوانن بە دامەزراندنی ناوچەیەک وەک هەرێمی کوردستان لە کوردستان سوریا دابمەزرێنن کە بەرژەوەندی هەردووکیانی تێدا هەبیت. رووسیا بە مەرجێک لەگەڵ ئەمەدایە کە سوریا ببێتە وڵاتێکی سەقامگیر و ئارام.\nبرچسب ها : ئەمریکا , ئۆتۆنۆم , رووسیا , سەربەخۆ , سوریا , کورد , هەرێم


پنتاگۆن: هەسەدە هاوبەشی ئێمەیە – تۆڕی میدیایی خەڵک\n2019/11/07 - 10:08 PM\nوەزارەتی بەرگری ئەمریكا “پنتاگۆن” جەختدەكاتەوە كە هێزەكانی سوریای دیموكرات (هەسەدە) هاوبەشی ئەمریكان و بەردەوام دەبن لە پشتیوانیكردنیان.\nجۆناسان هۆفمان وتەبێژی وەزارەتی بەرگری ئەمریكا (پنتاگۆن) لە كۆنفڕانسێكی ڕۆژنامەوانیدا ڕایگەیاند، “داعش تائێستا بەتەواوی كۆتایی نەهاتووە و ئامانجی سەرەكیمان لە سوریا كۆتایی هێنانە بەو ڕێكخراوە تیرۆرستییە و ڕێگریكردنە لە سەرهەڵدانەوەیان”.\nهۆفمان وتیشی: “هێزەكانی ئەمریكا لە دەوروبەری كۆبانێ بەردەوامن لە كشانەوە، بەڵام دۆخەكە بڕیار دەدات لەسەر مانەوە یاخود كشانەوەی تەواوەتی هێزەكانمان”.\nوتەبێژی پنتاگۆن ڕوونیشیكردەوە، سەربازانی ئەمریكا سەرپشككراون بۆ ڕووبەڕووبوونەوەی هەر هێزێك ببێتە هەڕەشە بۆسەر كێڵگە نەوتییەكانی ڕۆژهەڵاتی سوریا.\nجۆناسان هۆفمان باسی لەوەشكرد، واشنتۆن بەردەوامە لە كاركردن لەگەڵ هێزەكانی سوریای دیموكرات (هەسەدە) بە پڕچەككردن و پاڵپشتیكردنیان لە ڕووبەڕووبوونەوەی داعشدا، ئەو هێزە هاوبەشی ئەمریكایە.\nئەمریكاپنتاگۆنجۆناسان هۆفمانداعشسوریاكۆبانێ‌نەوتهەسەدەهێزەكانی سوریای دیموكرات


1/25/2021 8:48:31 AM\n3748 جار خوێندراوەتەوە\nلەدوای حەوت ساڵ حکومەتی ھەرێم، لەڕێگەی ھەردوو وەزارەتی دارایی و پلاندانانەوە، لەھەوڵی ئەوەدان بۆ ساڵی دارایی(٢٠٢١) پرۆژەیاسای بودجە، ئامادە بکات.\nکۆتا پرۆژە یاسای بودجەی ھەرێم،ساڵی(٢٠١٣)بوو، بڕەکەی بەزیاتر لە (١٥) ترلیۆن دینار خەمڵێنرابوو، لەو ساڵە بەدواوە حکومەتی ھەرێم، نەیتوانیووە خاوەنی بودجەی ساڵانە بێت.\nبــێ گومان ئەمەش بەھۆی چەندین کێشە و قەیرانی سیاسی و ئابوری ودارایی و شەڕی داعش، کۆتا قەیرانیش سەرھەڵدانی کۆرۆنا ڤایرۆسەوە بووە.\nھەرێم، جگە لە وەستان و راگرتنی بەشە بودجەی وەبەرھێنان، لە خەرجی بەگەڕدا (المێروفات التشغیلیە) نەیتوانیووە بەتەواوی مووچەی مووچەخۆران دابین بکات، لەساڵی (٢٠٢٠)دا تەنھا پێنج مووچەی دابەشکردووە، جگە لە لەیەک مانگ، چوار مووچەکەی تر بە لێبڕینەوە دابەشکراوە.\nبودجە،ئاوێنەی رەنگدانەوەی سیاسەتی دارایی ھەر حکومەتێکە، لەماوەی ساڵێکدا، خەرجی و داھاتەکانی بەژمارە دیاری دەکرێن. قەبارەی بودجە، دەرخەری ئاستی پێشکەوتن وگەشەپێدانی ئابوری وڵاتە.\nبودجەی گشتی، ئامڕازێکە بەدەست حکومەتەوە، تا لە رێگەیەوە ئامانجە، ئابوری و دارایی و سیاسی و کۆمەڵایەتییەکان، بھێنێتە دی، بێ گومان لەژێر چاودێری پەرلەماندا.\nحکومەتی ھەرێم، لەھەوڵدایە چ بەڕێکەوتن بێت لەگەڵ بەغدا، چ بەپشت بەستن بێت بەداھاتی نەوت وداھاتەکانی تری ناوخۆ و خاڵەسنورییەکان و ھاوکارییەکانی ھاوپەیمانان و ئەگەر بتوانێت قەرز بکات، ھەرچۆنێک بێت بۆ ئەم ساڵی دارایی خاوەنی بودجەی یاسایی خۆی بێت.ھەرچەندە کارێکی ھەروا ئاسان نییە و ئاستەنگی زۆری لەبەردەمدایە.\nلەلایەکی ترەوە، بەرزبونەوەی نرخی نەوت، یارمەتیدەرێکی راستەوخۆیە بۆ داھاتی ھەرێم، ھەرچەندە نرخی فرۆشتنی نەوتی ھەرێم لەئاستی پێویستدا نییە، داھاتی نەوتی فرۆشراوی ھەرێم، بەڕێژەی کەمتر لە(٣٠%)دەگەڕێتەوە خەزێنەی حکومەت، پێویستە چاکسازی لەم بوارە گرنگ و ستراتیژییەدا بکرێت.\nباشترین بــژاردە، بۆ بودجەی ھەرێم، رێکەوتنە لەگەڵ بەغدا بەمەرجی دروست نەبوونی کێشە بۆ ئەوەی بتوانرێت ھەرێم، خاوەنی پرۆژەیاسای بودجە بێت.\nبودجەی گشتی عێراق، بۆ ساڵی دارایی(٢٠٢١)ماوەی مانگێکە لە ئەنجومەنی نوێنەرانە، تا ئێستا خوێندنەوەی دووەمی بۆ کراوە و بڕیارە لەمانگی شوباتدا پەسەند بکرێت و ببێت بەیاسا.\nلەم پڕۆژەدا، پشکی ھەرێم بە(١٢.٦٧%)ی کۆی بودجەی گشتی دانراوە ولەگەڵ بەشەبودجەی پەرەپێدانی ھەرێم و پارێزگاکان بەمەرجی رادەستکردنی(٢٥٠)ھەزار بەرمیل نەوت و نیوەی داھاتی ناوخۆ ودەروازە سنورییە بازرگانییەکان.\nوەفدی حکومی گەشتوەتە بەغدا، لەسەر پرسی بەشەبودجە و نەوتی ھەرێم گفتوگۆ دەکەن. بڕیاریشە وەفدی سیاسی ھەرێم، سەردانی بەغدا بکەن وکۆبونەوە و رێکەوتن لەگەڵ لایەنەسیاسییەکان بکرێت، تا لەپەرلەمانەوە ئاستەنگ وکێشەی بۆ دروست نەکرێت و پرۆژەکە چۆن ھاتووە ھەر بەوشێوەش ببێت بە یاسا.\nگومانی تێدا نی یە، لەھەر حاڵەتێکدا بێت، پرۆژەی بودجەی ھەرێم پڕ کەموکورتی یە، بەپێ ی پێوەرە زانستییەکان ئامادەناکرێت، چ لەڕووی کاتەوە بێت یان لە رووی پێکھێنەرەکانی بودجەوە بێت، لە خەرجی و داھاتەکان.\nلەلایەکی ترەوە، بەمەبەستی ئامادەکردنی بودجە، حکومەت بەبڕیار و رێنمایی دەستی کردوە بە سەپاندنی باجەکان و رێکخستنەوەیان، تا لەم رێگەیەوە بتوانرێت باجەکان ببنە سەرچاوەیەکی سەرەکی داھاتەکان، لەناو بودجەی گشتیدا، کەبەداخەوە ماوەی زیاتر لە دوو دەیەیە، ئەم سەرچاوە سەرەکییەی داھاتەکان گرنگی پێ نەدراوە.\nھەروەھا لەھەوڵی ئەوەدایە، داھاتی دەروازە سنورییەکان بەتەواوەتی کۆبکاتەوە.\nھەرچۆنێک بێت،ئەگەر توانرا ھەرێم، خاوەنی بودجەی (٢٠٢١) بێت ،ئەوا بودجەکە، سیفەتی کەمکردنەوە و سنوردارکردنی خەرجیەکان و زیادکردنی داھاتەکان لەخۆ دەگرێت، واتە بودجەیەکی تەقەشوفییە!\nئەوەی گرنگ وجێ ی بایەخە بەلای مووچەخۆرانەوە،نەمانی لێبڕین و دابەشکردنی مانگانەیە، بەبێ دواکەوتن.


باسنیوز 20/01/2020 - 09:18 بڵاوکراوەتەوە لە عێراق\nدەنگۆی سازکردنی کۆنگرەیەک لە وڵاتێکی عەرەبی بۆ دابەشکردنی خاکی عێراق، بڵاو دەبێتەوە.\nبەشێک لە میدیا عێراقییەکان باس لەوە دەکەن، کە کۆنگرەکە بە بەشداریی محەمەد حەلبوسی، سەرۆکی پەرلەمانی عێراق و سەرۆکی هاوپەیمانیی هێزە عێراقییەکان (سوننە)، لە ئیماراتی عەرەبیی یەکگرتوو بەڕێوە چووە.\nهەروەک ئەو میدیایانە باسی دەکەن، کۆنگرەکە بە چاودێریی حکوومەتی ئیمارات لە رۆژانی 9 و 10-1-2020 لە ئەبوزەبیی پایتەختی ئەو وڵاتە، بەڕێوە چووە و چەندین کەسایەتی و خاوەنکاری سوننەی عێراقی بەشدارییان تێدا کردووە.\nهاوپەیمانیی هێزە عێراقییەکان بە تەواوی رەتی دەکەنەوە کۆنگرەیەکی لەوشێوەیە ساز کرابێ و محەمەد حەلبوسیش بەشداری کردبێ، بەڵام عەبدولخالق ئەلعەزاوی، پەرلەمانتاری حزبی (مەشروع ئەلعەرەبی)، کە خەمیس خەنجەر سەرۆکایەتی دەکات و حزبێکی سوننەمەزهەبە، سازکرانی ئەو کۆنگرەیە پشتڕاست دەکاتەوە.\nلەو کۆنگرەیەدا، کە میدیا عێراقییەکان ئاماژەی پێدەکەن، باس لە دروستکردنی هەرێمێک بۆ سوننەمەزهەبەکان لە عێراق کراوە، کە زۆرینەی لایەنە عێراقییەکان بەتوندی دروستکردنی ئەو هەرێمە رەت دەکەنەوە.\nهەرچەندە دەستووری هەمیشەیی عێراق دروستکردنی هەرێم لە وڵات بە مافێکی خەڵکی پارێزگاکان دەزانێ، بەڵام زۆرینەی لایەنە عێراقییەکان رەتی دەکەنەوە و پێیان وایە هەوڵێکە بۆ دابەشکردنی عێراق.\nبڵاوبوونەوەی ئەو دەنگۆیە دوای ئەوە دێ، کە کورد و سوننە بەشداریی کۆبوونەوەی پەرلەمانی عێراقیان بۆ بڕیاردان لەبارەی دەرکردنی هێزە ئەمریکی و بیانییەکانلەسەر خاکی عێراق، نەکرد.


بە تۆمەتی دزیكردن لە كەلار تۆمەتبارێك دەستگیركرا – تۆڕی میدیایی خەڵک\n2020/03/08 - 3:54 PM\nدوای ئەوەی هاووڵاتیەك سكاڵای هێنایە لای پۆلیس، كە لەنێو مزگەوتی گەورەی شارۆچكەی كەلار بڕێك پارەی لێ دزراوە، دوای لێكۆڵینەوە بەشی نەهێشتنی تاوانی گەرمیان توانیان تۆمەتبار دەستگیر بكەن.\nپۆلیسی گەرمیان لە ڕاگەیەندراوێكدا، كە وێنەیەكی بۆ (خەڵك) نێراوە، ئاماژەی بەوەكردووە، “دوای لێكۆڵینەوە لەگەڵیدا دانی بەتاوانەكەدا نا، كە بڕی 500 دۆلاری ئەمریكی و 600 هەزار دراوی عیراقی لەسكاڵاكار دزیوە”.\nدەشڵێت: “تۆمەتبار لەدایكبووی 1933 و دانیشتووی گوندی كانی پانكەی سەر شارۆچكەی سەید سادقە”.\nڕاشیگەیاندووە، لەئێستادا بەبڕیاری دادوەر و بەپێی مادەی 446 لە یاسای سزادانی عیراقی بەندكراوە.\nبەرێوەبەرایەتی پۆلیسی گەرمیانقایمقامیەتی قەزای كەلار


وڵاتانی رۆژئاوا دەیانەوێت بەشێك لەناوچەی جەمسەری باكوور لە روسیا داببڕن\n10/09/2019 810 جار خوێندراوه‌ته‌وه\nناونیشانی راپۆرتێكی گۆڤاری (سفوبودنایا پریسا)یە، دەربارەی چاوتێبڕینی وڵاتانی رۆژئاوا لە سەروەت و سامانی جەمسەری باكوور و خستنەناوەوەی چەند وڵاتێك بۆ دووپاتكردنەوەی خاوەندارییەتیان لەو شوێنە دژی مافەكانی روسیا.\nبەپێی راپۆرتەكە، توێژینەوەكانی وەزارەتی سروشتی روسیا بۆ فراوانكردنی سنوری روسیا لە ناوچەی جەمسەری باكوور كۆتایی هاتووە.\nلە ساڵی 2015، رووسیا داواكاریەكی ناردووە بۆ نەتەوە یەكگرتووەكان بۆ فراوانكردنی بەشێكی كیشوەری لەجەمسەری باكوور بە رێژەی 1.2 ملیۆن كیلۆمەتری چوارگۆشە.\nروسیا بە تەنیا نییە، كە باس لە مافی خۆی دەكات لە جەمسەری باكوور، لە چوارچێوەی پێشبڕكێی جەمسەری باكووردا، روسیا ناچارە بە كۆكردنەوەی بەڵگەنامە بۆ ئەوەی بیسەلمێنی شوێنەكە و سەروەتەكەشی مافی ئەوی بەسەرەوەیە.\nلە قسەكرنیدا بۆ گۆڤاری ناوبراو، بەرێوەبەری ناوەندی ئابووری باكوورو جەمسەری باكوور، مامۆستا لە زانكۆی مۆسكۆی حكومی (ئەلیكساندەر بیلیاسوف)، وای دەبینێت روسیا سەركەوتوو دەبێت لە پرسی ئەو شوێنانە بەوەی ئەو خاكە مافی ئەوی بەسەرەوەیە.\nئەو وتیشی: نوێنەرانی وڵاتانی تریش، كە هاورێی روسیا نین وەك پۆلەندا، دەبێت ئامادەبن لە گروپی كاری سەر بە نەتەوە یەكگرتووەكان بۆ چاوخشانەوە بە داواكارییەكەی روسیا، لە ئێستادا بابەتەكە پەیوەست نییە بە تەواوكردنی بەڵگەنامەكان و بەقەدەر ئەوەی كێشەیەكی سیاسی بێت.\nهەروەها وتی: واتە دەكرێت لەبەر هۆكاری سیاسی، نەتەوە یەكگرتووەكان دان بە مافەكانی روسیا نەنێت لە خاكی جەمسەری باكوور؟\nیاساكانی بیرۆكراتیەتی نێودەوڵەتی، رێگە بەوە نادات بە روسیا بڵێن (نا) بە شێوەیەكی راستەوخۆ، ئێستا بۆ هەمووان روونە روسیا مافی لەو شوێنانە هەیە، رەنگە پرسەكە بۆ ماوەی چەندین ساڵ دەستی دەستی پێبكرێت، و داوای بەڵگەی زیاتری لێ بكەن.\nهاوكات پێشبینی ئەوە دەكرێت ململانێ دروست بێت لەگەڵ ئەو وڵاتانەی هەمان داوایان لە نەتەوە یەكگرتووەكان كردووە سەبارەت بە جەمسەری باكوور، بەڵام لە دوای روسیا، بە نمرە یەك لەگەڵ دانیمارك و كەنەدا. كاتێك روسیا بەتەنیا بوو لە داواكارییەكەدا و لەماوەیەكی دیاریكراودا و هیچ كێشەیەك سەری هەڵنەدابوو، بەڵام دوای ئەم هەنگاوە داواكاری پێچەوانە هاتە گۆڕێ و بووە مایەی ئاڵۆزكردنی هەڵوێستەكان تا ڕادەیەكی زۆر، لەگەڵ ئەوەی ئەو ناوچانەی روسیا داوایان دەكات بەشێكی گەورە نییە.